c: text/html

text:
अखबारक चोरी
काल्हि १५ अगस्त के फेर अखबार नहि आयल। मोन के केहुना के शांत केलौं आ बाजार जा कऽ एक टा अखबार कीन के आनलौं, चूँकि १५ अगस्त पर किछु विशेष परिशिष्ट आबय बला रहैक। अखबार पढ़ला के बाद बगल बला घर में गेलौं। ओहि में हमर संगी रहैत अछि। ओकर माँ-बाबूजी अखन एतय छथिन ओकरा लग तऽ हम हुनका सब से बात करय के लाथे गेल छलहुँ। अखबार प्रकरण तेहन हमर मनोमस्तिष्क पर असर कयने छल जे ओतहु चर्चा केलियेक जे आय काल्हि हमर अखबार बला अकसरे मटिया दैत छैक, से ओ सब कोन अखबार बला से अखबार लैत छथिन। एहि पर ओ कहला जे आय तऽ भोर में अहाँक गेट पर तऽ हम अखबार देखने छलहुँ जखन हम भोर में घूमि के आबैत रही।
हमर माथा ठनकल। ई के भऽ सकैत अछि। एहि मकान में तऽ सब पाई बला सब रहि रहल छैक। केकरा एहन खगती भेलय यऽ जे ३-४ टका के अखबार चुरा रहल छैथ। संगे ग्लानि सेहो भेल अपना पर, कियेक तऽ अखबार बला के गलती नहियौ रहैत हम ओकर पाँच टका एहि हिसाब से काटि लेने रहियेक जे किछु आर्थिक हानि भेने ओकरा अखबार नागा करै के प्रवॄति बदलि जेतैक। आब कोना के पता लगाओल जाय जे अखबार कतय जाय छैक आ कोनो गारंटी नहि जे जाहि दिन हम सब चेत के रहबय, ओही दिन अखबार गायब हेबे टा करतै। एकटा संगी के विचार भेलै जे चोर पकड़ेला पर झटाक सऽ एक तबड़ाक दऽ देबाक चाही चाहे ओ जे कियौ होयथ। दोसर कहलक जे गाँधीगिरी अपनायल जाय, आ किछु दिन कष्ट काटि के अलार्म के मदत स’ भोर उठि, अखबार में एकटा पर्ची छोड़ि देल जाय जे "महानुभाव, अहाँ जे कियो छी, हम सब अहाँ के अखबार पढ़ै के प्रवृति से अत्यन्त प्रभावित छी, मुदा हमरो सब लेल भोरका अखबार के विरह असह्य अछि, से एकटा काज करू जे अहाँ अपन पता लिख के एतय छोड़ि दियऽ जाहि से हम सब अखबार बला के अहुँ ओतय एकटा अखबार पठा देमय लऽ कहि देबैक। अखबारक खर्चा के हमरा दिस सऽ अहाँक अखबार से लगाव चिरन्तर राखबा के लेल प्रोत्साहन राशि बुझब। अहाँक दर्शनाभिलाषी, राजीव रंजन लाल"
आय भोर में अलार्म तऽ बजल मुदा हमर हिम्मत नहि छल उठय के भोर में ६:०० बजे। अखबार अखन तक नहि आयल छल। हम अपना के उठै के हिम्मत नहि देखि अपन संगी के कहलिये जे आय चुपचाप सुत। आय ओ नहि एतौ। शनि दिन हम सब अपन कार्यक्रम राखबय। मुदा ओ कहलक जे ओ उठि रहल छै देखै के लेल। हम कहलिये जे बेस, अखबार बला एक बेर अखबार दऽ जेतैक तखन हमरो उठा दिहैं। आ कि तखने अखबार बला आयल आ अखबार दऽ गेल। चारा तैयार छल। शिकार के इंतजार छल। हमर संगी सामना में दोसर बिल्डिंग के छत पर चलि गेल आ हम अखबार के दरवाजा पर छोड़ि अंदर से किल्ली लगा लेलियेक। करीब आधा घंटा बाद बगल बला घर के चाचा के शोर सुनायी पड़ल। ओ कहला, यौ राजीव, अखबार अंदर करू, नहि तऽ काल्हिये जकाँ कियो ल के चलि जायत। हम दरवाजा खोलि के हुनका सऽ अखबार लेलौं आ ओ जायत रहला। तखन हमर संगी के फोन आयल जे हम अखबार के फेर से बाहर राखि दी, ओ छत से सभटा नीक जकाँ देखि रहल छै आ किछु देर और इंतजार कऽ के देखै लऽ चाहैत छै। बेस, फेर अखबार बाहर राखि देलियै। भोरका नींद के त्याग मुश्किल प्रतीत होइत छल। तखने ५-७ मिनट बाद हमर संगी के फोन आयल जे एकटा छौड़ा अखबार उठा के जा रहल छैक आ हम दरवाजा खोलि के ओकर पकड़ी। दरवाजा खोलि के ओकरा धेलौं। ओ सकपका गेलै। ओकर हाथ में तीन-चारि टा अखबार छलै। करीब १४-१५ साल के एकटा लड़का। अखबार तऽ हमरो गायब छल, लेकिन पकड़ला पर ओ कहलक जे ओ अपने अखबार बेचै बला छै। हमहुँ अखबार उठाबैत नहि देखने छलिययै। तखने हमर संगी सेहो चारि मंजिला छत से नीचा उतरि के आयल आ छौड़ा के डपटि के पूछलक जे ओ एतय की करय लेल आयल छै। ओ छौड़ा बहुत आराम से टूटल हिन्दी में कहलक जे ओ तऽ एतय डेली आबैत छैक अखबार देबाक के लेल। कोन घर में अखबार दैत छैक, ई पूछला पर ओ कनि सोचय लागल आ हड़बड़ी में उपर के कोनो घर में इशारा केलकै। हमरा बुझा गेल जे ई हमरा सब के ठगि रहल छैक। तखने तीन-चारि गोटा और जुटि गेल। हमरा भेल जे, जौं ई छौड़ा गलत नहि हेतै तऽ झुठ्ठे एक दु थापड़ केकरो से खा जेतैक, से हम ई पूछि के कि जौं ओ अखबार चुरौने छै तऽ सही सही बाजौ। छौड़ा नहि गछलक। तखन हमर संगी जे छत से देखै छल ओ ओकर भेद खोललक। हमर संगी जे बतेलक से हम दंग रहि गेलिययै। जेकरा हम लगभग निर्दोष बुझि लेने छलियेक से साइकिल से भोर में खाली हाथ ओ बिल्डिंग में घुसल छलै आ जेकर-जेकर पेपर बाहर भेटलै ओकरा हंसोथैत बाहर जा रहल छल, तखन हम ओकरा धयने छलियेक। चूँकि ओ छत पर से सभ टा देख रहल छलै, ओकरा सब किछ स्पष्ट छल। बाद में छौड़ा के डाँटैत भगेलियेक, कियेक तऽ ओकर झूठ बाजला सऽ हमर संगी सब के पित्त चढ़ि गेल छलै आ ओ सभ ओकरा मारै लऽ तैयार भऽ गेल छलै।
आब बुझाय यऽ जे फेर अखबार चोरी नहि हेबाक चाही।
कथा....भैरवी
कथा....भैरवी विवाहक पाँचम बरखक बाद अनायास भैरवीसँ चन्द्रेश्वर बाबाक मन्दिरमे भेट भेल छल। नरक निवारण चर्तुदशीक व्रत केने रही। मायक जिदपर...

robotstxt: allowed

filter: keep


text:
पटना : मुख्यमंत्री नीतीश कुमार कहला अछि बिहार मे नव भवन बुलंद हेबाक चाही, ताकि भविष्य मे लोक एकरा देखबा लेल बिहार आबथि, भवन क पैघ भूमिका अछि, इ निर्माण क समय क स्थापत्य कला क ज्ञान दैत अछि। ओ कहला जे एहन काज हेबाक चाही जाहि स लोक एकरा कालखंड ज्ञात क सकए। ओ कहला जे गुप्त काल जेकां स्थापत्य कला क क्षेत्र मे काज हेबाक चाही। गुप्त काल कए स्वर्णिम काल कहल जाइत अछि। बिहार कए फेर स पुरान गौरव क स्थान पर पहुंचेबा क हमरा सब कए संकल्प लेबाक चाही। गौरवशाली अतीत क संगहि बिहार कए नव ऊंचाइ पर पहुंचेबाक अछि। श्री कुमार अधिवेशन भवन, पटना मे बिहार राज्य भवन निर्माण निगम लिमिटेड क स्थापना दिवस समारोह क अवसर पर एकटा महती सभा कए संबोधित क रहल छलाह। मुख्यमंत्री कहला जे बिहार मे गुणवता क संग ससमय भवन निर्माण पूरा हुए। सबटा मकान भूकम्परोधी बनए आ मकान मे ऊर्जा क कम खपत हुए। मुख्यमंत्री कहला जे कोनो संगठन क निर्माण क प्रारंभिक दौर मे कईटा कठिनाइ अबैत अछि। भवन निर्माण निगम एतबा कम समय मे चालीसटा भवन क निर्माण कार्य पूरा केलक आ एहि समारोह मे लोकार्पण करा लेलक। निगम द्वारा विगत एक वर्ष मे कईटा परियोजना कए पूरा कैल गेल अछि आ इ निगम मुनाफा मे चलि रहल अछि। मुख्यमंत्री कहला जे ओ चंचल कुमार कए अपना कार्यालय स सचिव भवन निर्माण बनेलथि, किया त भवन निर्माण विभाग द्वारा विधानमण्डल आ मुख्य सचिवालय कए विस्तारित करबाक योजना छल। विधानमण्डल आ मुख्य सचिवालय दूनू एक-दोसर स जुड़ल जा रहल अछि। आब नव-नव भवन क निर्माण क काज शुरू भ रहल अछि। स्वास्थ्य विभाग क 63टा प्राथमिक स्वास्थ्य केन्द्र कए सामुदायिक स्वास्थ्य केन्द्र मे उत्क्रमण क योजना मे स दसटा योजना कए पूर्ण कैल गेल अछि। बिहार राज्य भवन निर्माण निगम 2200 करोड़ टका क विभिन्न विभाग क परियोजना यथा- कृषि महाविद्यालय, गोदाम निर्माण, प्राथमिक स्वास्थ्य केन्द्र क सामुदायिक स्वास्थ्य केन्द्र मे उत्क्रमण, स्टेडियम आ कला भवन क निर्माण, आधारभूत संरचना क कार्य, एडीआर भवनक निर्माण कार्य, पयर्वेक्षण गृह, रिमाण्ड होम आदि क निर्माण कार्य क रहल अछि। एकर अतिरिक्त अन्तर्राष्टीय मानक पर बिहार म्यूजियम क स्थापना कैल जा रहल अछि। म्यूजियम क भवन देखबा मे साधारण लागत मुदा ओ असाधारण होएत। अन्तर्राष्टीय कन्वेंशन भवन क स्थापना कैल जा रहल अछि। एकर नाम ज्ञान भवन अछि। एहि मे कईटा कक्ष होएत। पांच हजार क क्षमता क प्रेक्षागृह बनि रहल अछि। पांच सौ करोड़ टकाक लागत स एहि भवन कए बनाउल जाएत। हम जरूरत कए ध्यान मे रखैत भवन क निर्माण करा रहल छी, एहन भवन क निर्माण करा रहल छी जे हमर सभ्यता कए परिलक्षित करत। आधुनिक तकनीक क प्रयोग करैत अन्तर्राष्टीय कन्वेंशन सेन्टर एकटा सिग्नेचर भवन बनत। ओ कहला जे किशनगंज मे कृषि महाविद्यालय बनि रहल अछि, जेकर दूनू भाग नदी बहत। इ भवन अतिसुंदर भवन होएत। बिल्डिंग क नक्शा आ डिजाईन भवन निर्माण निगम लिमिटेड लेल चुनौतीपूर्ण काज होएत। ओ कहला जे एहिना पुलिस क अलग मुख्यालय बनि रहल अछि। आपदा प्रबंधन क दृष्टिकोण स आ नव कंसेप्ट कए ध्यान मे रखैत पुलिस भवन क निर्माण भ रहल अछि। इ भवन सिग्नेचर भवन होएत। एहि अवसर पर मंत्री भवन निर्माण दामोदर रावत कहला जे बिहार राज्य भवन निर्माण निगम अल्प समय मे अनेक महत्वपूर्ण कार्य केलक अछि। विगत एक वर्ष मे भवन निर्माण निगम अपन कार्यक्षमता स लाभ क स्थिति मे आ पहुंचल अछि, इ प्रसन्नता क गप अछि। एहि अवसर पर मुख्यमंत्री भवन निर्माण निगम क एजीएम रामबाबू प्रसाद कए बेहतर कार्य लेल पुरस्कृत केलथि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
बिहार मे बनाओल गेल अनोखगर AC जैकेट, शीघ्र बाजार मे होयत उपलब्ध
पटना । जाड़क माह बितए बला अछि । जैकेट आ गर्म कपड़ा क लोग पेटी मे बंद करबाक तैयारी क रहला अछि । मुदा एहि अनोखगर जैकेट कए देख अहां एकरा हरेक माह पहिरय चाहब । गर्मी होए वा सर्दी, हर मौसम मे पहरिय जाय वला ई जैकेट दू मिनटक अंदर क्लाइमेट कंट्रोल करैत अछि। एकरा लेल एहि मे ‘क्ला इमेट गियर’ लागल अछि।
जानकारी अनुसारे बिहारक नवादा मे निर्माणाधीन पूर्णत: देसी तकनीक स बनल ई जैकेट शीघ्र बाजार मे उपलब्ध भ जायत आ धूम मचाओत । केंद्र सरकार सेहो एकरा ल क गंभीर अछि । बिहार मे पहिल बेर पूर्ण देसी तकनीक स बनल एहि जैकेट कें लांच कैल गेल अछि । एहि मे तापमान घटेबा बढेबाक सुविधा सेहो अछि । एकरा निर्माण मे प्रयोग होइ वला सभ उपकरण सेहो देश मे बनल अछि।


text:
दरभंगा। 13 दिसम्बर। [प्रणव कुमार चौधरी] आय दरभंगा पुलिस अलग -अलग जगह पर छापामारी करी अग्नेयास्त्र सहित चोर गिरोह केँ दु अपराधी क' गिरफ्तार केलक। अपर पुलिस अधीक्षक दिलनवाज अहमद कहलनि कि कोतवाली थाना क्षेत्र लग अपराधी सभक एकट्ठा होयबाक गुप्त सूचना भेटल छल, जाहिक बाद पुलिस छापामारी करी दू गोटाकेँ गिरफ्तार केलक।
गिरफ्तार अपराधी सभक पहिचान लेहरिसराय बाकरगंज केँ राहुल कुमार आओर मुफ्ती मोहल्ला केँ रियाज बारसी के रूप मे कायल गेल अछि। दिलनवाज अहमद कहलनि कि दुनु अपराधी हालही मे जेल सँ जमानत पर छूटल छल आओर फेरसँ अपराधक दुनियां मे लौट गेल छल। दुनू केँ गिरफ्तारी सँ चोरी के कैको मामला केँ उदभेदन होयबाक संभावना अछि। अपराधी सभक लग सँ एक पिस्टल, तीन गोली, 9 मोबाईल, एक लैपटॉप आओर खन्ती बरामद कायल गेल अछि।


text:
हरिमन्दिर साहिब
श्री हरिमन्दिर साहिब (पञ्जाबी भाषा: ਹਰਿਮੰਦਰ ਸਾਹਿਬ; हरिमन्दर साहिब, हरमन्दिर साहिब), जेकरा दरबार साहिब या स्वर्ण मन्दिर सेहो कहल जाएत अछि सिख धर्मावलम्बिसभक पावनतम धार्मिक स्थल या सबसँ प्रमुख गुरुद्वारा छी ।[१] ई भारतक राज्य पञ्जाबक अमृतसर सहरमे स्थित अछि आर एतय के सबसँ बडका आकर्षण छी । पुरा अमृतसर सहर स्वर्ण मन्दिरक चारो दिस बसल अछि । स्वर्ण मन्दिरमे प्रतिदिन हजारो श्रद्धालु आर पर्यटक आबैत अछि । अमृतसरक नाम वास्तवमे ओ सरोवरक नाम पर रखाल गेल अछि जेकर निर्माण गुरु राम दास स्वयम अपन हाथ सँ केने छल । ई गुरुद्वारा एहि सरोवरक बिचोबिच स्थित अछि । एहि गुरुद्वारेक बाहरी हिस्सा सोनाक बनल अछि, एहि लेल एकरा स्वर्ण मन्दिर आ गोल्डन टेम्पलक नाम सँ सेहो जानल जाएत अछि । श्री हरिमन्दिर साहिबक दरबार साहिब क नाम सँ सेहो ख्याति हासिल अछि । ओना त ई सिखक गुरुद्वारा छी, मुदा एकर नाममे मन्दिर शब्दक जोडनाए ई स्पष्ट करैत अछि की भारतमे सब धर्मक एक समान मानल जाएत अछि । एतबे नै, श्री हरमन्दिर साहिबक नीव सेहो एक मुसलमान राखने छल । इतिहासक मुताबिक सिखक पाचम गुरु अर्जुन देव लाहौरक एक सूफी सन्त साईं मियां मीर जी सँ दिसम्बर, १५८८ मे गुरुद्वारक नीव रखबेने छल । सिखसभक लेल स्वर्ण मन्दिर बहुत महत्वपूर्ण अछि । सिखक अलावा सेहो बहुत रास सँ श्रद्धालु एत आबैत अछि, जेकरा स्वर्ण मन्दिरआर सिख धर्ममे अटूट आस्था अछि ।
विषय सूचीसभ
स्थापत्य
लगभग ४०० साल पुरान एहि गुरुद्वारक नक्शा स्वयम् गुरु अर्जुन देव जी तैयार केनए छल । ई गुरुद्वारा शिल्प सौन्दर्यक अदभुत मिसाल छी। एकर नक्काशी आर बाहरक सुन्दरता बहुत निक अछि । गुरुद्वारक चारो दिस केबार अछि, जे चारो दिशाक (पूर्व, पश्चिम, उत्तर, दक्षिण) मे खुलैत अछि । ओहि समयमे समाज चारि जातिमे विभाजित छल आर बहुतरास सँ जातिक लोगक अनेक मन्दिर आदिमे जाएक अनुमति नई छल, मुदा एहि गुरुद्वारक ई चारो केबार ओ चारो जातिक एतय आबक लेल आमन्त्रित करैत छल । एहि ठाम सभ धर्मक अनुयायीक स्वागत कएल जाइत अछि ।
परिसर
श्री हरिमन्दिर साहिब परिसरमे दुईटा बड्का आर बहुतरा सँ छोट-छोट तीर्थस्थल अछि । ई सभ तीर्थस्थल जलाशयक चारु दिस पसरल अछि । एहि जलाशयक अमृतसर, अमृत सरोवर आर अमृत झीलक नाम सँ जानल जाएत अछि । पूरा स्वर्ण मन्दिर उजर संगमरमर सँ बनल अछि आर एकर देवाल पर सोनाक पता सँ नकार कएल गेल अछि । हरिमन्दिर साहिबमे पूरे दिन गुरबाणी (गुरुवाणी) क स्वर सुनाएत रहैत अछि । सिख गुरुक ईश्वर तुल्य मानैत अछि । स्वर्ण मन्दिरमे प्रवेश करसँ पहिले ओ मन्दिरक आगु माथा झुकाबैत अछि, फेर पैर धोएक बाद सिढीसँ मुख्य मन्दिर धैर जाएत अछि। सिढीक साथे-साथे स्वर्ण मन्दिर सँ जुडल बहुतरा सँ घटनासभ आर एकर पूरा ईतिहास लिखल अछि । स्वर्ण मन्दिर एक बहुत निक इमारत अछि । एहि इजोतक सुन्दर व्यवस्था कएल गेल अछि । मन्दिर परिसरमे पत्थरक एक स्मारक सेहो अछि जे, बहादुर सिख सैनिकसभक श्रद्धाजंलि देबक लेल लगाएल गेल अछि ।
द्वार
श्री हरिमन्दिर साहिबक चाइर द्वार अछि । एहिने सँ एक द्वार गुरु राम दास सरायक छी । इ सरायमे अनेक विश्राम-स्थल अछि । विश्राम-स्थलसभक साथे-साथे एत चौबीस घण्टा लङ्गर चलैत अछि, जेहिमे कोई प्रसाद ग्रहण क सकैत अछि । श्री हरिमन्दिर साहिबमे अनेक तीर्थस्थान अछि । एहिमे सँ बेरी वृक्षक सेहो एक तीर्थस्थल मानल जाएत अछि । एकरा बेर बाबा बुड्ढाक नाम सँ जानल जाएत अछि । कहल जाएत अछि कि जब स्वर्ण मन्दिर बनाबल जाएत रहल छल तब बाबा बुड्ढा जी एहि गाछक निचा बैसल छल आर मन्दिरक निर्माण कार्य पर नजर राखैत छल ।
सरोवर
स्वर्ण मन्दिर सरोवरक बिचमे मानव निर्मित द्वीप पर बनल अछि । समुचा मन्दिर पर सोनाक परत चढाएल गेल अछि । एहि मन्दिरक एक पुलद्वारा किनारा सँ जुडल अछि । तालमे श्रद्धालु स्नान करैत अछि । ई ताल माछ सँ भरल अछि । मन्दिर सँ १०० मिटरक दूरी पर स्वर्ण जडित, अकाल तख्त अछि । एहिमे एक भूमिगत तल अछि आर पाँच अन्य तल अछि । यतय एक सङ्ग्रहालय आर सभागार अछि । एहि ठाम सरबत खालसाक बैठकसभ होइत अछि । सिख पन्थ सँ जुडल सम्पूर्ण समस्याक समाधान एहि सभागारमे कएल जाइत अछि ।
अकाल तख्त
गुरुद्वाराक बाहर दहिना दिस अकाल तख्त अछि । अकाल तख्तक निर्माण सन् १६०६ मे कएल गेल छल । एतय दरबार साहिब स्थित अछि । एहि समयमे एतय बहुतरास अहम फैसला लेल जाइत छल । सङ्गमर्मर सँ बनल ई इमारत देख योग्य अछि । एकर बगलमे शिरोमणि गुरुद्वारा प्रबन्धक समितिक कार्यालय अछि, जत सिखसभ सँ जुडल बहुतरास महत्वपूर्ण निर्णय लेल जाइत छल ।
लङ्गर
गुरुक लङ्गरमे गुरुद्वार आब वाला श्रद्धालुसभक लेल खाए-पिएक पूर्ण व्यवस्था होइत अछि । ई लङ्गर श्रद्धालुसभक लेल २४ घण्टा खुलल रहैत अछि । खाए-पिएक व्यवस्था गुरुद्वारमे आमए वाला चढाबा आर दोसर कोषसभ सँ होइत अछि । लङ्गरमे खाए-पिएक व्यवस्था शिरोमणि गुरुद्वारा प्रबन्धक समितिक दिस सँ नियुक्त सेवादार करैत अछि । ओ यतय आब वाला लोगसभ (सङ्गत) क सेवामे सभ दिस सँ योगदान दैत अछि । अनुमान अछि कि लगभग ४० हजार लोग सब दिन एतय लङ्गरक प्रसाद ग्रहण करैत अछि । खाली भोजन मात्र नै, एतय श्री गुरु रामदास सरायमे गुरुद्वारमे आमए वाला लोगसभक लेल विश्रामक सेहो व्यवस्था अछि । ई सरायक निर्माण सन १७८४ मे कएल गेल छल । एतय २२८ विश्राम गृह आर १८ बड्का कक्ष अछि । एहि ठाम राति बितेबाक लेल गद्दा आ चादर मिल जाईत अछि । एक व्यक्तिक तीन दिन तक रुकैक पूर्ण व्यवस्था अछि ।
इतिहास
स्वर्ण मन्दिरक कतेकौ बेर नष्ट कएल जा चुकल अछि । मुदा भक्ति आ आस्थाक कारण सिखसभ एकरा पुन बनेलक। जतेक बेर ई नष्ट कएल गेल अछि आ जतेक बेर ई बनाएल गेल अछि ओकर हरेक घटना मन्दिरमे दर्शाएल गेल अछि । अफगान हमलावरसभ एकरा १९ अम शताब्दीमे पूर्ण तरह सँ नष्ट करि देनए छल । तब महाराजा रणजीत सिंह एकरा पुन निर्माण केनए छल आ एकरा सोनाक परत सँ सजेनाए छल ।
चित्र दीर्घा
सन्दर्भ सामग्रीसभ
- ↑ १.० १.१ Kerr, Ian J., "Harimandar", Encyclopaedia of Sikhism, Punjabi University Patiala, अभिगमन तिथि २१ मार्च २०१५।
- ↑ "Sikhism Religion of the Sikh People", sikhs.org।


text:
अयाचीक प्रासंगिकता
15म शताब्दीक अयाची आइ प्रासंगिक भए गेल छथि। हुनक गाम सरिसब पाही मे हुनक प्रतिमा स्थापित भए रहल अछि। सोदरपुर सरिसब मूलक अयाची अपन मनस्विताक कारणें प्रसिद्ध भेलाह जे हुनक वास्तविक नाम भवनाथ मिश्र अप्रसिद्ध भए गेल आ ओ समाजमे अयाची बनि गेलाह।
आइ कहल जाइत अछि जे ओ निर्धन छलाह, हुनका मात्र छोट-छिन वासडीह टा छलनि। इतिहास कहैए जे हुनक पूर्वज ततेक सम्पन्न रहथि जे पोखरि खुनाओल। हुनका की पैतृक सम्पत्तिमे हिस्सा नै भेटल? की हुनका निर्धन देखाएब आवश्यक? अथवा की मनस्विताक तीव्रताक लेल निर्धनता एकटा तत्त्व थीक?
हम अयाचीकें एकटा दोसर चश्मासँ देखैत छी। हुनक कालमे पण्डितलोकनि राजाक आश्रय पबैत रहथि। जे स्वयं नहियों जाथि हुनको ताकि ताकि राजा खोरिस दए सम्पन्न बनबैत रहथि। ग्रामदान पाएब पण्डितलोकनिक स्वभाव भए गेल छल। ग्राम भेटैत देरी, ओकर लगान वसूली एकटा काज भए जाइत रहनि। रौदी-दाही रहलाक बादो जनतासँ लगान वसूल करब पण्डितक काज नै छल, क्षत्रियक काज छल। सत्ता भेटबाक मादकता पण्डितलोकनिक शास्त्रक चिन्तन-मनन कें प्रभावित कए दैत छल। शासकीय प्रश्रय आ सत्ताक सुखमे भसियाइत पण्डित समाजक अधःपतनक ओ साक्षी रहथि। ओ देखने रहथि जे केना पण्डितलोकनि राजाक द्वारा धन पाबि हुनक स्तुतिमे त्वमर्कस्त्वं सोमः मे लागि जाइत छथि। आ ब्राह्मण रहितो क्षत्रिय अथवा वैश्य बनि जाइत छथि। ततबे किएक? कखनहुँ तँ शूद्र धरि। राजाक गुलामी धरि करबासँ विरत नहिं होइत रहथि। राजा-रानीक नाम पर रचना करब की थिक?
मुदा भवनाथ मिश्र ई स्वीकार नै कएल, तें अयाची भेलाह। मानसिक दासतासँ उन्मुक्त रहि केवल शास्त्र-चिन्तनमे लीन रहलाह।
आ तैं जखनि राजाक द्वारा शंकर मिश्रकें सोनाक असर्फी भेटल तँ एकोटा ओ अपन घरमे नै रखलनि। राजाक धन गरीबक खून चूसि जमा कएल गेल अछि, ओकर उपभोग पाप थीक तें हुनका लग ओकरा स्वीकार करबाक कोनो प्रश्ने नै छल। ओहि धनकें ओ अपन घरोमे रहए देमऽ नै चाहैत रहथि।
आइ जखनि कि राज्याश्रय पाबि कतोक लोक करोडक करोड अपन घरमे नुकाए लैत छथि, मा गृधः कस्यस्विद् धनम् के भावक हत्या करबाक लेल हरदम उतारू रहैत छथि, सत्ताक सुख लेल पतनक सीमा पार कए लेबक लेल आतुर रहैत छथि ओहि कालमे अयाचीक प्रासंगिकता मोन पडैए।
यैह कारण छल जे जखनि हुनक पुत्र शंकर मिश्र पढि-लीखि विद्वान् भेलाह आ आने पण्डित जकाँ राज्याश्रय पओलनि तँ पिताक सिद्धान्त के ठेस पहुँचलनि आ ओ विरक्त भए गेलाह।
अयाचीक कथा मनस्वीक गाथा थीक, राज्याश्रय पाबि धन आ सत्ताक लोलुप व्यक्ति पर कसगर चोट थीक। तँ आउ, अयाचीक बहानासँ मा गृधः कस्यस्विद्धनम् के वैदिक ध्वज फहराबी।


text:
Monday, October 20, 2014
कलम हानि कऽ
कलम हानि कऽ
ओछाइनपर मरू अवस्थामे पड़ल देवानन्दक मुहसँ एतबे निकलि रहल छन्हि-
“सुचितलाल छुटि कऽ आएल।”
गामोक आ कुटमो परिवारक जिज्ञासु लोकक आबाजाहीक ढवाहि लागल। कखनो दुआर-दरबज्जा खाली नै। घर-बाहर सभतरि देवेनन्दक बातक चर्च। चर्च ई जे जेना देवानन्द सभ किछु बिसरि गेला आकि हेरा गेलनि तहिना भऽ गेल छन्हि। अही बीचक ओझरीमे घरसँ बाहर धरि सभ अपना-अपना बुधिए-विवेके ओझरी सोझड़बैए। मुदा करीनक पानि जकाँ पहिने छीप उठत तखनि ने करीन पानि पकड़त आकि बिना छीप उठने करीन पानि पकड़ि लेत। जिनका हुनका घर दिससँ अबैत देखियनि आ पुछियनि जे की हालत देवानन्द बाबाक छन्हि? तँ सबहक एक्के उत्तर जे सुधि-बुधि हेरा गेलनि, एकेटा रट छन्हि जे ‘सुचितलाल छुटि कऽ आएल?’
सुनि-सुनि मुँह बन्न केने रही जे जँ ऐसँ बेसी किछु खोद-वेद करब तँ गपेक ओझरीमे तेना ओझरा जाएब जे अपन सभ काज चौपट भऽ जाएत। जेते मुँह तेते रंगक गरहनि, कियो नोन-मिरचाइ मिला सुअदगर बनबैत तँ कियो तेतैर मिला खट-मिट्ठी बनबैत, एहेन जालमे नहियेँ पड़ब नीक। मुदा समाजक बीचक प्रश्न छी जे छोड़िओ कऽ भागब तँ काल्हिक समाज जे गरिऔत तेकर भागी नै हेबै? मुँह चुप राखब कापरपना हएत। जिज्ञासा जगल, देवानन्द बाबा लग पहुँचलौं। पहुँचिते गोड़ लागि पुछलियनि-
“बाबा, हमरा चिन्हलौं। हम फल्लाँ।”
समाधिमे लीन देवानन्द बाबा, हँ-हूँ किछु ने बजला। ओना हमर तुरिया ‘बाबा’ कहै छन्हि तइसँ अगिला पीढ़ी ‘काका’ कहै छन्हि आ तहूसँ अगिला ‘देवभाय’ कहै छन्हि। अपनो परिवारक सएह हिसाब-किताब छन्हि। बाबा तँ बनिए गेल छथि। जहिना तपस्यामे लीन योगीक मुहसँ फुटैत-
“श्रीराम, श्रीकृष्ण, राधे-राधे, सीते-सीते, सीता-राम, राधे-कृष्ण।”
तहिना फुटनि-
“सुचितलाल छुटि कऽ आएल।”
चुपचाप सुनि कान ठाढ़ केलौं जे आरो किछु बजता। मुदा किछु ने। अचेत अवस्थामे। मुदा अचेतकेँ चेतक अवस्था देखिए कऽ ने जगह छोड़ब, ओना तैबीच बेराबेरी केते गोटे एबो केला आ गेबो केला। फेर वएह बात निकलनि-
“सुचितलाल छुटि कऽ आएल।”
उठि कऽ विदा हुअए चाहलौं। मन कहलक-
“केतए एलौं तँ केतौ ने।”
देवानन्द बाबाक ओछानिक आगू नमहर ओछाइन बिछाएल आ अपन समांगक चौखरी कनी हटि कऽ रहनि। सहटि कऽ आगू बढ़ि बैसलौं। बाबेक गप चलैत। कान ठाढ़ केलौं तँ सुनलौं-
“चौबीसो घंटा सीता-रामक रट लगेनौं बिना रामायण पढ़ने आ सुनने सीता-रामकेँ नै जनबनि, मुदा जखनि जानि लेब तखनि जे सीताराम मुहसँ निकलत ओ दोसर रूपमे निकलत। वएह असल रूप भेल। भरिसक तहिना देवानन्दो काका कोनो रचित रचनाक मंत्र पढ़ि रहला अछि।” -देवानन्दक भातीज व्याख्या करैत बजैत रहथि।
झाँपल-तोपल पढ़ल-लिखलक भाखा, चुपचाप सुनि लेलौं। बजबो केना करितौं। हम कि काेनो धरमराज छी जे केकरो जीवन-मरणक हिसाब जोड़ब। फेर मन भेल जे खिस्सा-पीहानी सुनौनिहारकेँ जँ हँूहकारी नै पड़ल तँ बेरस जकाँ भऽ जाइए। मुदा लगले मनमे भेल जे हूँहकारीओ बिनु बुझने केहेन भरब। पढ़ल-लिखल लोकक बीचमे छी जँ कहीं उनटा हँूहकारी पड़ि जेतनि तँ करेजमे दर्द हेतनि एक दर्द देखए एलौं, दोसर देने जैयनि, ई नीक नै। मुदा बैसलो नीक नै लगल। जेते काल बैसि कऽ जिज्ञासा करैक छल तेकर अदहो समए नै खटियाएल छल तखनि चलिओ केना अबितौं। मुदा मनमे भेल जे कहि दियनि अखनि कनी धड़फड़ीमे छी निचेनसँ फेर आएब। फेर आएबो तँ अछिए अखनि जीवित-मृत्युक जिज्ञासा भेल, दू दिनमे मरबे करता तखनि ने मुइल-जीवितक भाँज लागत। ठाढ़ होइत बजलौं-
“कक्काजी, अखनि कनी दोसर ठाम जाएब, ओमहरसँ एला पछाति फेर आएब।”
विदा भेलौं, दस लग्गा आगू बढ़लौं आकि पाछूसँ सोने काका कहलनि-
“कनी रूकह। संगे चलब।”
“बड़बढ़ियाँ।” कहि रूकि गेलौं।
लगमे अबिते कहलनि-
“सभटा केलहा बिसाइ छन्हि।”
सोने कक्काक बातक कोनो अरथे ने लगल जे की कहलनि। तहूमे जँ कनेक कड़ैक कऽ कहितथि तँ अनुमानो करितौं जे भरिसक कोनो कारणे रीशियाएल छथि, तँए अहू अवस्थामे देवानन्द अपन रीश झाड़ै छथि। सेहो नै बूझि पड़ल। असथिरसँ मुँह दाबि तेना बजला जे दू गोटे छोड़ि तेसर कान तक नै पहुँचल। गड़ भेटल। गड़ ई भेटल जे ताबे दस डेग आरो आगू बढ़ि गेल छेलौं। ओना मनमे उदासी छल तँए ने दोसर काज दिस नजरि उठए आ ने रस्ते चलैमे नीक लगए। आगूमे बामा भाग एकटा किसुनभोग आमक गाछ। सघन छाहरिओ आ निच्चाँमे चिक्कनो। कहलियनि-
“काका, अहाँ ते तेहेन शिकारी जकाँ बजलौं जे बुझिए ने पेलौं जे खिखिरक बोली देलिऐ कि हरिणक आकि कोइलीक।”
हमर बात सोने काकाकेँ नीक लगलनि। नीक ई लगलनि जे जहिना शरीरक चमड़ाक घाओ, माँस सड़बैत हड्डी छूबि पीजुआ जाइए मुदा जखनि ओकरा निकालल जाइ छै तखनि पीज निकलिते सुआस पड़ए लगै छै तहिना सोने काकाकेँ सेहो भेलनि। बजला-
“बौआ, जखनि तोरा नीक जकाँ बुझैक मन छह, तखनि ऐठाम[1] बैसह। खरिआरि कऽ कहै छिअ।”
अपनो मनमे रहए जे आएल छेलौं देव बाबाक जिज्ञासा करए बुझलौं किछु ने, तखनि अगर किछु नीक आकि अधला रस्तो-पेरा भेटि जाइए तँ ओहो शुभे भेल। दोसर ईहो भेल जे भने दुइए गोरे छीहो। तेहल्ला रहने ने बेसी हो-हल्ला होइए मुदा दू गोटेमे से तँ नै हएत। जँ कोनो तीत-मीठ बात बजाइओ जाएत तँ अदहा-फूसि, अदहा सत्-क जगह तँ भेबे कएल। माने ई जे कोनो बात सोने काका बाजथि जे तेहल्ला-गवाहीक अभावमे सतो फूसि भऽ सकैए तँ फूसिओ सत्। तहिना ने अपनो बाजब हएत। हुनको गवाहीक अभावमे सतो फूसि आ फूसिओ सत् हेबे करतनि। नीक जगह पाबि बजलौं-
“काका, एक तँ अहाँ दुनू गोरे[2] एक जाति एक दियादीक छी, हम तेसर भेलौं, केना आन परिवारक कोनो अधला बात बाजब। नीक बजैक अधिकार तँ अछि, मुदा...।”
हमर बात सुनिते जेना सोने कक्काक मन सुगबुगेलनि। जहिना कोनो पनचैतीमे कियो एहनो पंच तँ होइते छथि जे मुदै-मुदालहक बात बिनु सुननौं-बुझनौं उड़न्तीए सुनलपर अपन फैसला सुना दइ छथिन, तहिना सोने काका बजला-
“बौआ, कहने छेलिअ जे सबटा केलहे बिसाइ छन्हि, से कोनो फूसि कहलियऽ।”
सोने कक्काक झाँपल-तोपल बात, फेर नै बुझलौं। मुदा सोने कक्काक मुँहक रूखिसँ बूझि पड़ल जे देवालयसँ घूमल पुजेगरी जकाँ अखनि किछु बाँटि सकै छथि। कहलियनि-
“काका, कनी मुड़ी सुढ़िया कऽ बान्हियो ने?”
सोने कक्काक छातीमे जेना हमर बात घोंसिया गेलनि। घोंसिआइते बजला-
“बौआ, तोहूँ कोनो आन थोड़े छह, समाजेक ने बेटा-भातीज सेहो छिअ। जेहने अपन बेटा-भातिज तेहने समाजक। बतीस दाँतक तरमे पड़ल छी तँए जी-जाँित रखने छी। मुड़ी सुढ़िया कऽ बजैमे उकड़ू होइए। मुदा ऐठाम दुइए गोरे छह तँए जी खोलि बाजब।”
सोने कक्काक कोयला-पानिक बनल स्टीम देखि बूझि पड़ल जे ऐसँ नीक समए बोलीक गतिक नै होइ छै। पुछलियनि-
“की उकड़ू कहलिऐ?”
सुनिते बकर-बकर मुँह दिस ताकए लगला। जेना अपन तपाएल अग्नि परीछा दिअ चाहै छथि तहिना। एक क्षण गुम रहि बजला-
“बौआ, अपन जे पत्नी छथि आे देवेबाबूक साइर छथिन। दुनूमे सढ़ुआरे अछि। मुदा की कहबह...।”
‘की कहबह’ सुनि आरो जिज्ञासा भेल। पुछलियनि-
“एना किए काका ठेहुन गाड़ि ठाढ़ होइ छी। सोझ-साझ भऽ कऽ ने ठाढ़ हेबै।”
जहिना केकरो चानिपर उरकुसीक फूल झाड़ि देने सौंसे देह एकेबेर चुलचुलए लगै छै तहिना हमर बात सुनि सोने कक्काक मनमे भेलनि। बजला-
“कहैले पत्नी छथि मुदा जेठ बहिनक चालि-ढालि पकड़ि ओहो टीके पकड़ि रखए चाहै छथि, से केना हएत? भाय! जखनि अहाँक जूट हम नै पकड़ै छी तखनि अहाँ किए हमर टीक पकड़ब। अपन-अपन आड़ि-पाटिमे अहूँ रहू हमहूँ रहब। जँ से नै तँ अपन टीकक रकछा अपने नै करब तँ आनक आशा थोड़बे करब।”
मुहसँ अपने निकलि गेल-
“अजीब बात।”
‘अजीब’ सुनिते अजनवी जकाँ दोहरबैत बजला-
“बौआ, घरेवालीक दोख की देब। बेटो सएह भऽ गेल।”
बेटाक नाओं सुनिते जेना आरो मन उड़ि गेल। जइ परिवारमे मिलानक जगह गरमिलाने बेसी रहत तँ ओइ परिवारक नीक केते हएत? झमाएल पजेबाक देवाल केहेन हएत? कहलियनि-
“की बेटा?”
‘की बेटा’ सुनिते सोने काका झमान भऽ खसला। चोट खाएल साँपक मुँहकेँ जेना फण जोड़ैक शक्ति समाप्त भऽ जाइ छै तहिना सोने काकाकेँ सेहो भेलनि। मुँह दाबि बजला-
“बौआ, एकेटा बेटा अछि देखिते छहक जे अपन जथा-पथा केहेन अछि। माइयक किरदानीसँ ओहो घर छोड़ि किरानीक नोकरी करैए।”
सोने कक्काक बातक पाछू वौआ गेल छेलौं। जे बुझैक छल से छुटले छल। बातकेँ मोड़ैत बजलौं-
“काका, देवबाबा अपन साढ़ूए छथि। तखनि तँ गलती भेल जे अहाँकेँ काका कहै आ हुनका बाबा कहै छिअनि?”
बाबासँ काकाकेँ लगिच पाबि खिल-खिला बजला-
“नै बौआ, हमरा तूँ कक्के कहह, हुनकर भागी हम नै हेबह।”
‘भागी’ सुनि किछु सुराक बूझि पड़ल पुछलियनि-
“अपन साढ़ूओक भागी नै हेबै?”
दुनू हाथक पाँचो ओंगरी छिटका तरहत्थी नचबैत बजला-
“ओहेन-ओहेन लोकक भागी बनने अपनो भाग नै ने बिगाड़ि लेब। सरकारक जे नोकरी अछि ओकर दरमाहा तँ ओइ स्तरकेँ मानि ने बनल छै, तखनि एते झकझकौआ केतएसँ आएल! जे अपनो जीवन-मरण नै बूझि सकल ओ अनकर की बूझत?”
पुछलियनि-
“से की?”
“नजरिपर नै चढ़ै छह। हमरासँ दुइए बरख जेठ छथि, देखैमे ने बूझि पड़ै छथुन जे मोटाएल छथि मुदा से नै सड़ि कऽ फूलल छथि। दुनियाँमे जे बर-बेमारी अछि सबटा देहमे छन्हि!”
सोने कक्काक वाचा शक्ति चढ़ि गेल छेलनि। केतौसँ केतौ मुड़ी-नांगरि पकड़ि नचबए लगला। पुछलियनि-
“काका, देवबाबा सुचितलालक की चर्च करै छथिन?”
‘सुचितलाल’ सुनिते सोने कक्काक आँखिक रंग सिनुरए लगलनि। मनमे जेना उफान उठए लगलनि। चेहराक रंग चढ़ए लगलनि। बजला-
“बौआ, अखनि एतबे कहबह जे केते दिनसँ सुचितलाल जहलमे अछि, ओकरेसँ जा कऽ भेँट कऽ आबह, पछाति तीनू मुँह-मिलानी दुनू गोरे कऽ लेब। किए तोरा मनमे हेतह जे सोने कक्काक चालि-चलनि नीक नै छन्हि आ अपनो मनमे किए खुट-खुटी रहत जे फल्लाँकेँ टिटकारी दऽ टिटकारि देलिऐ।”
सोने कक्काक दबल शक्तिक सरिता पाबि मन दहलि गेल। दहलाइत मन बाजल-
“काका, अखनि तक अहाँकेँ नै चिन्है छेलौं, मुदा आइ बूझि पड़ैए जे अहाँक पेटमे गामक इतिहास अछि।”
‘गामक इतिहास’ सुनि डराएल हरिणक बच्चा जकाँ कानो ठाढ़ केलनि आ चारूकात चकोनो भेला। बूझि पड़ल जे पेटमे कोनो गहींरगर बात अँकुड़ैले जोर मारि रहल छन्हि, मुदा डराएल मन ईहो कहै छन्हि जे अपने बात बजने लोक फाँसीओपर चढ़ि जाइए, गोबरखत्तोमे खसैए आ इन्द्रासनो हिलबैए। मुदा से भेल नै, जहिना कोनो घावकेँ मुँह फोरि बहौल जाइ छै आ कोनो अपन मुँह अपने बना फुटि कऽ निकलि जाइए तहिना सोने कक्काक घाव अपने फुटि निकललनि। बजला-
“बौआ, तूँ अखनि बाल-बोध छह, नै चिन्हलह तइले दोखी हम थोड़बे कहबह। मुदा सभ तँ बाले-बोध नै अछि, ई बात सत् जे अपन-अपन रस्ता चलने सबहक बुधिओ-विचारोमे कनी दूरी बनिए जाइए। तेकर तँ एकेटा उपए अछि, जेते गोटेक बीचक काज रहल तइमे विचारि करक चाही।”
सोने कक्काक बात नीक जकाँ नै बूझि सकलौं। पुछलियनि-
“काका, तेना ने बाजि देलिऐ जे नै बूझि पेलौं?”
हमर बात सुनिते जेना मन कोदारि भाँजए लगलनि। चारि छह पारिते मन नचलनि। नचिते बजला-
“बौआ, तोहूँ बुझै छह जे दुनू गोरे एके उमेरियाक संग एक दियादीक सेहो छी। हुनका नोकरी करैक छेलनि तँए बेसी पढ़लनि हमरा अपने बाप-दादाक घराड़ी पुजैक छल तँए हम एके विहित पढ़लौं। एकर माने ई नै ने भेल जे अहाँ बड़ होशियार भऽ गेलौं आ हम ओहिना रहि गेलौं।”
काकाकेँ भँसियाइत देखि बिच्चेमे रोकि देलियनि-
“काका, बड़ बेर भऽ गेल आब छुट्टी दिअ।”
जहिना कोनो रचनाकार समयाभावमे हाँइ-हाँइ रचैत अपन रचनाक विसरजन करै छथि तहिना अपन हूसैत विचारकेँ सम्हारि बजला-
“बौआ, जखनि एते नगीचक सम्बन्ध अछि, एके परिवारमे जेठ-छोट बहिनसँ बिआह भेल। ओना दू-तीन साल उमेरोमे बेसी छथि। तखनि किए हमरा बेटाकेँ तीनू[3] गोटे मिलि बिना पुछने नोकरी लगा अपन नोकर बना लेलनि!”
सोने कक्काक बातक कोनो अरथे ने लगल जे किए सभकेँ एके सिरहौने सुतबै छथिन। पुछलियनि-
“काका, नीक जकाँ नै बुझलौं?”
जहिना कियो अपन बेथा-कथा छाती खोलि दुनू बाँहिसँ जकड़ि छातीमे साटि बजैए तहिना सोने काका साटि बजला-
“बौआ, जँ ओ देवानन्द बड़ हिताइसी छला तँ अपना ढंगक शिक्षा दिआ अपना स्तरक बना दुनियाँमे ठाढ़ करितथि तखनि भेल पुरुखपना, जँ ओते शक्ति नै छेलनि आ नोकरीकेँ नीक बूझि उपकार करए चाहलनि तँ एकबेर पुछैओसँ गेलौं।”
सोने कक्काक मनक मनकी-फनकी नीक जकाँ नै बूझि पेलौं। कहलियनि-
“काका, दूबिक फूल जहिना अपने उड़ि अकासमे चलि जाइए तहिना ने तेना कऽ बजै छी जे बुझबे ने करै छी। अबेरो भेल जाइए।”
‘अबेर’ सुनि अपन विचारक बिछानिकेँ हाँइ-हाँइ समेटि, बजला-
“बौआ, बातक बात छी तँए तोरो मनमे किछु बात हेतह। आब तोहीं पुछह। मुदा दूटा बात हमर बाँकी अछि ओ सुनिए कऽ जइहऽ।”
सोने काकाकेँ सीमावद्ध होइत देखि पुछलियनि-
“काका, अपन समांग सभ बजै छथिन जे जहिना तुलसीबाबा रामरूपकेँ राम बना ठाढ़ कऽ देलखिन तहिना हिनको[4] अपन किछु रचित रचना छन्हि जे प्रकाशित नै भऽ सकलनि, वएह मंत्र जप कऽ रहल छथि।”
हमर बात सुनिते सोने कक्काक मन चकभौड़ लेलकनि। चिलहोरि जकाँ टाँहि देलनि-
“बौआ, अहिना लोक अपन पापकेँ दाबि-दाबि रखैए। बड़ भारी बात अछि बौआ!”
अदहा बात बाजि सोने काका आरो जिज्ञासा बढ़ा देलनि। ‘बड़ भारी बात अछि’, की भारी बात अछि? पुछलियनि-
“तेना ने बातकेँ महजाल जकाँ ओझरा दइ छिऐ जे नीक जकाँ बुझिए ने पबै छी। कनी ओझरी सोझरा कऽ बजियौ।”
एकटक भऽ सोने काका आँखिपर आँखि गाड़लनि। गाड़ले-गाड़ल मन खिल उठलनि। खिलिते खिलखिलेला-
“बौआ, जिला न्यायालयमे नोकरी करै छला। सुचितलालक बाबाक संग देवानन्दक बाबाकेँ कोनो बाते झगड़ा भेल, तइसँ दुश्मनी ठाढ़ भऽ गेल। सुचितलालक परिवार मुर्ख, दोसर पीढ़ी अबैत-अबैत बिसरि गेल। मुदा देवानन्दक परिवार ओकरा मन रखलक...।”
जहिना कोनो कटल रस्ता देखि राही आगू-पाछू तजबीज करए लगैए तहिना सोने काका सेहो चुप भऽ तजबीज करए लगला। मुदा मन जेना धिक्कारी दिअ लगलनि तहिना मुँहक सुरखी भेल जाइत रहनि। बिच्चेमे पूछि देलियनि-
“काका, लोक कहै छै जे धोती जखनि पहिरै जोकर होइ छै तखनि फाटिए जाइ छै, तहिना सुनैबला बात दाबिए लइ छिऐ।”
बजला-
“बौआ, सुचितलाल नाँहक जेलमे अछि। नहरक पाइनिक झगड़ा गाममे भेल। पनरह गोटेपर केस भऽ गेल ओही केसक सुनबाइ देवानन्दकेँ हाथ लगलनि। बाबाक कनाड़ि असुलि लेलनि। तेना कऽ हािन कलम चलौलनि जे वेचारा जहलमे अछि। ओकरे परिवारक कनैत मनमा जी खीच डिरियबै छन्हि!”
जहिना काज करैत-करैत देह-हाथ दुखा जाइ छै तहिना सोने कक्काक बात सुनि मन दुखा गेल। आगूक किछु नीके ने लगए, कहलियनि-
“काका, दोसर दिन निचेनसँ आबि आरो सुनब। अखनि छुट्टी दिअ।”
जेना ठोरेपर रहनि तहिना बजला-
“केकरो कियो बान्हि कऽ राखत तँ रहतै, कियो अपना विचारसँ केतौ रहैए। जा-जाह हमरो बड़ समए लगि गेल।”¦२२१६¦
१० अक्टुबर २०१४
Subscribe to: Post Comments (Atom)


text:
नई दिल्ली । बिहारी क हुनर पर चाहे शीला जी किछु कहथि, मुदा बिहारक हुनर कए अपना ओ इ साबित करि देलथि जे बिहारक योजना कामयाबी क नव इबारत लिखबा योग्य अछि। एहि कारण स एनआईओएस क हुनर प्रोग्राम आब दिल्ली आबि गेल अछि। एहि हुनर प्रोग्राम मे मुस्लिम लडकी सब कए अपन पैर पर ठार करबा लेल मुफ्त व्यावसायिक ट्रेनिंग दैल जाइत अछि। मानव संसाधन मंत्री कपिल सिब्बल क उपस्थिति मे शीला दीक्षित एहि कार्यक्रम कए दिल्ली मे शुरूआत केलथि।
एनआईओएस क चेयरमैन डॉक्टर सितांशु शेखर जैना कहला जे मुस्लिम बच्चा कए आत्मनिर्भर बनेबा लेल इ प्रोग्राम कए 2008 मे बिहार मे शुरू कैल गेल छल। पहिल साल एहि प्रोग्राम मे 20 हजार बच्चा कए लाभान्वित करबाक लक्ष्य राखल गेल छल। बिहार क अलग-अलग हिस्सा स 14 साल स ऊपर क लड़की कए चिह्नित करिकए हुनका कढ़ाई, सिलाई-बुनाई, कटाई, ग्राम सखी, बेसिक कंप्यूटिंग, सौंदर्य संवर्धन आदि क मुफ्त ट्रेनिंग देल गेल। ट्रेनिंग खत्म भेलाक बाद हुनका सर्टिफिकेट आ वजीफा सेहो देल गेल। एहि कार्यक्रम क सफलताक अंदाजा एहि स लगाउल जा सकैत छी जे दोसर साल भारी भीड़ कए देखैत टारगेट पॉपुलेशन कए बढ़ाकए 50 हजार करि देल गेल अछि।
दिल्ली बिहारक बाद दोसर एहन राज्य अछि जाहि ठाम इ प्रोग्राम शुरू भेल अछि। एहि योजना क तहत दिल्ली क उस्मानपुर, सीलमपुर, ओखला, जाकिरनगर, दरियागंज, चांदनी चौक जइसन मुस्लिम बहुल इलाका मे सक्रिय एनजीओ कए आर्थिक मदद दकए ट्रेनिंग प्रोग्राम शुरू कैल जा रहल अछि। बिहार क भांति एहि ठाम सेहो नामांकण निःशुल्क अछि। फिलहाल दिल्ली क लेल कोनो सीमा तय नहि कैल गेल अछि।
दिल्ली पहुंचल बिहार क हुनर
नई दिल्ली । बिहारी क हुनर पर चाहे शीला जी किछु कहथि, मुदा बिहारक हुनर कए अपना ओ इ साबित करि देलथि जे बिहारक योजना कामयाबी क नव इबारत लिखबा योग्य अछि। एहि कारण स एनआईओएस क हुनर प्रोग्राम आब दिल्ली आबि गेल अछि। एहि हुनर प्रोग्राम मे मुस्लिम लडकी सब कए अपन पैर पर ठार करबा लेल मुफ्त व्यावसायिक ट्रेनिंग दैल जाइत अछि। मानव संसाधन मंत्री कपिल सिब्बल क उपस्थिति मे शीला दीक्षित एहि कार्यक्रम कए दिल्ली मे शुरूआत केलथि।


text:
प्रणाम-प्रणाम औ भाई कि भेल औ भाई
हृदयक स्नेह पठा रहल छी औ भाई।
आबि गेल नव वर्ष मंगलमय संसार हुए
विश्व शांति लेल मंगल कामना करैत छी औ भाई।।
नव वर्षऽक नएका-नएका बसंती उमंग
सभ मिली बनभोज करब दोस महीमक संग।
हम बजाएब ढ़म ढ़म ढ़ोल अहॉ गाउ गीत
कक्का खुशी सॅं बजा रहल छथि मृदंग।।
कक्का बजलाह कहू की हाल-चाल
काकी बजलीह आबि गेल नवका साल।
आई सभ मिली एक संगे खशी मनाएब
हृदयक स्नेह हम सभ केॅं पठाएब।।
नवका आंगी नवका नुऑं
नवकी कनियॉं पुरी पकाबैए।
बुढ़बा बाबा बड़-बड़ बाजैए
धिया-पूता खूम उधम मचाबैए।।
पठबैत छी किछू नव-नव सनेश
ई सनेश अहॉं सहज स्वीकार करू।
नव वर्षऽक अछि सादर शुभकामना
सदखनि अहॉं हॅसैत मुस्कुराइत रहू।।
जहिना चमकै छै चकमक चॉंद
ओहिना अहॉं चमकैत रहू।
एतबाक करैत छी हम कामना अपना माटि-पानि लेल
किछू सार्थक काज करैत रहू।।
लेखक:- किशन कारीग़र


text:
मंगलवार, 17 सितंबर 2013
श्रद्धांजलि
सुगिया संग भगवानक बेबहार नीक नै रहल अछि ।जुआनि चढ़िते जमीनदारक प्रकोपसँ जुआनि उतरि गेलनि ।इलाका भरिमे बदनाम भऽ गेली ।किओ वियाह करबाक लेल तैयार नै छल ।माए-बाप लेल भरिगर बोझ बनि गेल छली आ गामक लेल कुलटा, कुलछनी, राक्षसनी...जानि नै और कते उपमासँ सुशोभित छली ।थाकि हारि कऽ अपनासँ छोट जातिक दूत्ती बरसँ वियाहि लेलनि ।अपन सम्बन्धीसँ बारल सुगनी माँगि-चाँगि कऽ गुजारा करैत गामक बाहरे खोपड़ि बनेने छलीह ।समय बितैत गेलै ।समयक डाँग फेर लागलै आ बाँझिनक उपमा भेंटि गेलनि ।आइ अस्सी वर्षक बाद खोपड़िक बाहर हँकमैत-खोखसैत बैसल सुगनी अपन अन्त समयक बात सोचैत छलीह "हमरा तँ किओ अछिए नै ।हमरा पाँच काठी के देत? हमर श्राद्ध के करत ?" एहने सन प्रश्न देहमे बचल शक्तिकेँ गिलने जा रहल छल ।सोचिते छलथि की किओ पएर छुलकनि ।ओ उपर देखलनि तँ एकटा युवक ठाढ़ छल ।सुगनी अकबका गेली ।परिचयक बाद पता चलल जे ओ युवक सुगनीक छोट भाएक पोता अछि ।सुगनी हाथ-पएर समेटऽ लागली तँ ओ युवक बाजल "गै दादी, तूँ एना नै कर ।हमहूँ तँ तोरे खानदानक छियौ ।बाबा-परबाबा तोरा बारि देलकौ मुदा हम तँ अपनेबौ ।एँ गै आजुक जमानामे ककरो बारल नै, अपनाएल जाइ छै ।" एते कहि युवक सुगनीक बगलमे बैस रहल ।सुगनीक दुनू आँखिसँ दहो-बहो नोर बहऽ लागल ।ओकरा अपन चितापर पाँच काठी पड़ैत देखाए लागलै ।चितापर जिनगी भरिक दुख आ अपमान धू-धू कऽ जरि रहल छल ।सुगनीकेँ जीबिते सबसँ पैघ श्रद्धांजलि भेंटि गेल छलै ।
अमित मिश्र
1 टिप्पणी:
बहुत सुन्दर प्रस्तुति..उत्तर देंहटाएं
आज की चर्चा : ज़िन्दगी एक संघर्ष -- हिंदी ब्लॉगर्स चौपाल चर्चा : अंक-005


text:
पुलिस हालात पर काबू पेबा म' नाकाम साबित भ' रहल अछि, पछिला कैको दिन सँ तनाव ग्रस्त जिला सभमे इंटरनेट सेवा सेहो बंद क' देल गेल अछि। बिहार म' दशहरा आओर मुहर्रम केर आसपास होयबाक कारण स' ऐहिक आशंका छल कि आपसी संघर्ष भ' सकैत अछि। ऐहतिहात के तौर पर राज्य सरकार द्वारा अर्धसैनिक बल के तीन कंपनियां मंगाओल गेल छल। रैफ के एक कंपनी पटना म' तैनात छल, ऐहिक अलावा SSB के एक कंपनी सीवान म' आओर SSB के दोसर कंपनी क' दरभंगा म' तैनात कायल गेल छल।
तमाम सुरक्षा इंतजाम केर बावजूद मूर्ति विसर्जन आओर ताजिया जुलूस के दौरान प्रशासनिक व्यवस्था पूरा तरहे लचर रहल। जाहिक नतीजा ई भेल कि राज्य के 16 जिला सांप्रदायिक हिंसा केर चपेट म' आएब गेल। एखन धरी प्रशासन क' हालात पर काबू पेबा म' सफलता नहि भेटल अछि। पर्व के पहिने मुख्यमंत्री नीतीश कुमार उच्चस्तरीय बैठक करि अधिकारी सभके निर्देशित देना रहथिन बावजूद ऐहिक प्रशासनिक तैयारी धरल के धरल रही गेल।
पछिला किछु बरख म' ई पहिल मौका अछि जखन 16 स' बेसी जिला सांप्रदायिक हिंसा केर चपेट म' अछि। कटिहार, जमुई, नवादा आओर अरवल म' विधि व्यवस्था केर स्थिति बहुत खराब अछि। एसएसबी केर एक कंपनी कटिहार म' कैंप क' रहल अछि। डीजीपी स्तर के अधिकारी गुप्तेश्वर पांडे आओर आईएएस अफसर प्रत्यय अमृत क' हालात पर काबू पेबाक लेल कटिहार म' लगाओल गेल अछि। ऐहिक अलावा रैपिड एक्शन फोर्स के एक कंपनी अरवल म' कैंप क' रहल अछि। सीवान म' सेहो SSB के एक कंपनी क' तैनात कायल गेल अछि, बिहार सरकार केंद्र स' अतिरिक्त सुरक्षा बल केर मांग क' रहल अछि।
तनाव क' देखैत कैको जिला म' इंटरनेट सेवा पछिला कैको दिन स' बंद कायल गेल अछि। नवादा, कटिहार, अरवल आओर जमुई म' इंटरनेट सेवा बंद कायल गेल अछि। आरा, रोहतास, बेगूसराय, मुजफ्फरपुर, किशनगंज, अररिया आओर भागलपुर सहित कैको जिला म' तनाव व्याप्त अछि। एहि पूरा मामला पर पुलिस के कुनू अधिकारी किछु कहबाक लेल तैयार नहि अछि।


text:
ई छैथ बॉलिवुड में कार्यरत फ़िल्म निर्देशक मनोज झा जे महोदय कतेक रासे हिन्दी फ़िल्मक कहानी लिखअके संग - संग आर फ़िल्मक सहयोगी निर्देशकक भूमिका निभौने छैथ। मूलत: मिथिलांचलक हृदयस्थली दरभंगा के रहनिहार मनोज झा लगभग 20 साल सं बॉलिवुड में छैथ । टिग्मांशु धुलियाक मुख्य सहायक मनोज झा जीक फ़िल्म में "पान सिंह तोमर" , "बैंडिट क्वीन", फ़ायर"," चाहत", "गैंग", "चरस", "शागिर्द" आदि किछु नाम अछि।
सम्प्रति मनोज जी एकटा हिन्दी फ़िल्मक पटकथा लिखि रहल छैथ। अहिसं पहिनेने मनोज झाजी जिम्मी शेरगिल अभिनित एकटा पंजाबी फ़ीचर फ़िल्म "धरती" के कहानी लिखने छैथ। मनोज जीके फ़िल्म आ टेलिवीजन प्रोडक्शनक बड्ड पैघ अनुभव छैन। प्रसिद्ध निर्देशक टिग्मांशु धुलियाक सहयोगी निर्देशक आर लेखकक रुप में कार्य करय सं पहिने मनोज जी कयकटा निर्देशक आर प्रोड्यूसरक संग विभिइन रुप में काज केने छैथ। 15 फ़ीचर फ़िल्म, 9 टा टेलिवीजन सीरीज आर किछु म्यूजिक विडियो, ढेर रासे विज्ञापण आर कॉरपोरेट फ़िल्म करबाक 17 बर्खक अनुभव छैनि मनोज जीके।
1993में शेखर कपूरक बहुचर्चित फ़िल्म “बैंडिट क्वीन”क संग फ़िल्मी दुनिया में प्रवेश करयबला मनोज जी बाजार में मूवी मैजिक जेहन मूवी मेनेजमेंन्ट सॉफ़्टवेयर के आबय सं पहिनेहि अहि सॉफ़्टव्येरके डिजायन आर टेक्स्ट तैयार केने छलाह । 1995में दीपा मेहता के मुख्य सहायकके रुप में हिन्दी फ़िल्म" फ़ायर' केने छलैथ। 1996में सहायक निर्देशकक भूमिका में गैरी सिनोर द्वारा निर्देशित आर सर पीटर यूस्टोनॉव अभिनित अंग्रेजी फ़ीचर फ़िल्म “ STIFF UPPER LIP” में सहयोग देने छलैथ। अहि साल प्रोडक्शन एक्सक्यूटिव के रुप में कार्य करैत सागरी छाबरा के निर्देशन में बनल पुरस्कृत हिन्दी फ़िल्म “चाहत” केलनि। 1997 सं 2000 धरि स्वर्गीय मजहर खानक फ़िल्म “गैंग” केर मुख्य सहायक निर्देशक रहैथ। मुदा मजहर खानक असामयिक निधनके बाद अहि फ़िल्म के निर्देशक-लेखक रुप में पूरा केने छलैथ। 1998में रोहिन्टन मिस्त्रीक उपन्यास पर आधारित स्टूरला गनर्सन द्वारा निर्देशित अंग्रेजी फ़ीचर फ़िल्म “SUCH A LONG JOURNEY”क भारतके दिस सं मुख्य सहायक रहैथ। 2002-03में टिग्मांशू धुलियाक मुख सहायक निर्देशक रुपमें “चरस” फ़िल्म में प्रशंसित निर्देशन सहयोग देने छलैथ।2006-2008अक मध्य फ़ेर सं टिग्मांशु धुलियाक एसोशियेट निर्देशकक रुपमें नाना पाटेकर अभिनित एकटा बड्ड नीक हिन्दी फ़िल्म “शागीर्द” केलनि। गोबिन्दा अभिनित फ़िल्म “शोमेन”अक सहायक निर्देशक आर संवाद लेखक छैथ। 2007- 2010क बीच में मनोज झाजी धुलिया निर्देशन में बनल चर्चित फ़िल्म” पान सिंह तोमर”क सहायक निर्देशक छ्लैथ।
टेलिविजन सिरियल के क्षेत्र में मनोज जीके बड्ड पैघ काज करबाक श्रेय प्राप्त छैन। भारत के तरफ़ सं मुख्य सहायक के रुपमें बीबीसी के लेल बनल टीवी सीरीज रोजर टकर तथा इन्द्रा बोस द्वारा निर्देशित “Bombay Blues”, मुख्य सहायक निर्देशक के रुप में सोनी पर प्रसारित सीरियल “थोड़ी सी बेवफ़ाई”, जी टीवी के लेल “ दायरा”, स्टर वन के लेल टेली फ़िल्म “वो सात दिन” आर “एक दूजे के लिए” आदि किछु नाम नाम अछि।
सफ़ल निर्देशक होबय के संग-संग मनोज जी एकटा सफ़ल पटकथा आ संवाद लेखक सेहो छैथ। “सरफ़रोश” फ़िल्मक लेखक पथिक वत्स के संग मिलिकय अजय देवगन, सुनील सेट्टी आदि अभिनित आर हैरी बाबेजा द्वारा निर्देशित सुपर हीट फ़िल्म 'कयामत"क संबआद लिखने छैथ जेकि श्वयं में एकटा पैघ उपलब्धि मानल जायत अछि। पथिक वत्स के संगहि सत्य घटना पर आधारित फ़िल्म “ सायनायड”क स्क्रीनप्ले लिखबाक श्रेय प्राप्त छैनि मनोज जीके। सोनी पर प्रसारित टीवी सीरियल “हम तो है ना”क 70 एपिसोडक संवाद, दूरदर्शन के लेल” जासूस विजय” (2006), स्टार टीवी के लेळ “एक चाभी है पड़ोस में” केर प्रारंभिक 70 एपीसोडक, सोनी सब पर प्रसारित टीवी सीरियल " मोहल्ला मोहब्बत बाला"(2008) के प्रारंभिक 20 एपिसोडक पटकथा आ संवाद लिखने छैथ । " मोहल्ला मोहब्बत बाला" के प्रारंभिक 67 एपिसोडक निर्देशन सेहो केने छैथ।
बात करय के क्रम में आश्वासन देलनि कि मनोज जी मैथिली फ़िल्मक निर्माण में सेहो अपन कदम बढ़ौता।-------- भास्कर झा


text:
मधुबनी। प्रशांत-प्रिति मामला मे आब असली जनआक्रोश सामने आबि रहल अछि। मधुबनी क युवती सब आइ अफवाह पसारबा लेल एकटा स्थानीय दैनिक क खिलाफ सडक पर उतरि गेलतथि। कई सौ युवती जमा भ आइ शहरक मुख्य चौराहा पर दैनिक क प्रति जला देलथि आ स्थानीय प्रभारी क गिरफ्तारी क मांग केलथि। सड़क पर अखबार विरोधी नारा सेहो लगैत रहल। युवती सबहक एहि प्रकारक आक्रोश शहर पहिने कहियो नहि देखने छल, पूरा मीडिया युवतीक एहि आक्रोश पर स्तब्ध अछि। इ युवती सब कोनो संघ या दल क नेतृत्व मे इ आंदोलन नहि केलथि। अधिकतर युवती क कहब अछि जे प्रशांत आ प्रीति मामला मे किछु मीडियाकर्मी अपन स्वार्थपूर्ति लेल जानि कए अफवाह पसारि देलथि। जाहि मे एकटा स्थानीय अखबारक प्रभारी प्रमुख भूमिका मे छलाह। ओ आरोप लगेलथि जे एहन पत्रकार कए तत्काल हटा देल जाए आ साजिश रचबाक आरोप मे हुनका पुलिस शीघ्र गिरफ्तारी करै। हालांकि युवतीक आक्रोश आ आंदोलनक खबरि जहिना पटना पहुंचल, अखबार अपन मधुबनी प्रभारी कए तत्काल प्रभाव स निलंबित क देलक अछि आ कोनो प्रकार क समाचार लिखबा स रोकी देलक अछि।
दोसर दिस प्रीति क पिता सेहो आइ एकटा स्थानीय अखबार कए कानूनी नोटिस पठा एक सप्ताह क भीतर अपन स्थानीय संवाददाता पर कार्रवाई करबा लेल कहलथि अछि, नहि त प्रबंधन पर मुकदमा क धमकी देलथि अछि।
मीडिया क साख पर धब्बा आइ तखनो लागल जखन प्रशांत मामला मे तबादला क सजा स दुखी दरभंगा क पूर्व आईजी आरके मिश्रा कहला जे एहि पूरा मामला मे किछु मीडियाकर्मी आ किछु खास लोक क भूमिका सदिग्ध रहल अछि, जे हमर 26 साल क प्रशासनिक कैरियर पर दाग लगेबाक कोशिश केलथि अछि। सरकार एहि मामला क निष्पक्ष जांच करए, किया त इ मामला राज्य सरकार क संगहि प्रशासिनक महकमा कए बदनाम करबा स जुडल अछि। आरके मिश्रा क एहि बयान स कई मीडियाकर्मी सहित पुलिस विभाग क कईटा अधिकारी क नींद हराम भ गेल अछि ओतहि मीडिया संस्थान क साख खतरा मे त आबिये गेल अछि। ज्ञात हुए जे एकटा आईपीएस अधिकारी, पूर्व विधायक,एकटा वकील आ किछु पत्रकार क साजिश क शिकार बनल दरभंगा क पूर्व आईजी आरके मिश्रा कए तबादला करि देल गेल छल। श्री मिश्र आइ एडीजी आधुनिकरण क पद पर पुलिस मुख्यालय मे योगदान द देलथि।
साभार: संतोष सिंह क वाल स
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna
मधुबनी मे पत्रकार सबहक प्रति फूटल आक्रोश, ब्यूरोचीफ निलंबित
मधुबनी। प्रशांत-प्रिति मामला मे आब असली जनआक्रोश सामने आबि रहल अछि। मधुबनी क युवती सब आइ अफवाह पसारबा लेल एकटा स्थानीय दैनिक क खिलाफ सडक पर उतरि गेलतथि। कई सौ युवती जमा भ आइ शहरक मुख्य चौराहा पर दैनिक क प्रति जला देलथि आ स्थानीय प्रभारी क गिरफ्तारी क मांग केलथि। सड़क पर अखबार विरोधी नारा सेहो लगैत रहल। युवती सबहक एहि प्रकारक आक्रोश शहर पहिने कहियो नहि देखने छल, पूरा मीडिया युवतीक एहि आक्रोश पर स्तब्ध अछि। इ युवती सब कोनो संघ या दल क नेतृत्व मे इ आंदोलन नहि केलथि। अधिकतर युवती क कहब अछि जे प्रशांत आ प्रीति मामला मे किछु मीडियाकर्मी अपन स्वार्थपूर्ति लेल जानि कए अफवाह पसारि देलथि। जाहि मे एकटा स्थानीय अखबारक प्रभारी प्रमुख भूमिका मे छलाह। ओ आरोप लगेलथि जे एहन पत्रकार कए तत्काल हटा देल जाए आ साजिश रचबाक आरोप मे हुनका पुलिस शीघ्र गिरफ्तारी करै। हालांकि युवतीक आक्रोश आ आंदोलनक खबरि जहिना पटना पहुंचल, अखबार अपन मधुबनी प्रभारी कए तत्काल प्रभाव स निलंबित क देलक अछि आ कोनो प्रकार क समाचार लिखबा स रोकी देलक अछि।


text:
पटना । मिथिला मे औद्योगिक क्रांति क जनक लोहट चीनी मिल कए लूटबाक प्रयास भ रहल अछि। बिहार सरकार बंद पडल चीनी मिल कए खोलबाक सपना देखा दरअसल पुरान मिल क सामान कए लूटबाक नीति लागू क देलक अछि। एहि नीति कए लागू करबा मे किछु स्थानीय विधायक काफी सक्रिय छथि। रैयाम आ सकरी चीनी मिल पहिने लूटल जा चुकल अछि, आब पंडौल प्रखंड क बंद पडल लोहट चीनी मिल कए सेहो लूटबाक प्रयास तेज भ गेल अछि। सरकार पहिने कहलक जे एहि मिल कए डालमिया ग्रुप ल रहल अछि। बाद मे इ साफ भ गेल जे डालमिया एहि मिल लेल इच्छुक नहि अछि। लोक कए लागल जे सरकार मिल खोलबा लेल चिंतित अछि आ कियो मिल लेबा लेल तैयार नहि अछि, जखन कि इ पूरा नाटक छल। सरकार इ मिल कए बेचबाक कोनो प्रयास नहि केलक। इंसोल इनर्जी प्राइवेट लि. फरीदाबाद कए इ मिल औनेपौने दाम मे बेचबा लेल डालमिया क नाम सामने आनल गेल छल। मधुबनी जिला क एकटा विधायकक करीबी एहि कंपनी क मालिक उदय मोहन झा मिल खोलबा स बेसी मिल क पुरान मशीन आ सामान बेचबा लेल भूमि तैयार क रहल छथि। हुनका प्रदीप चौधरी स अनुभव सेहो भेटल अछि जे कोना मिल खोलबाक सपना देखा मिल क सामान बेचल जा सकैत अछि। श्री चौधरी रैयाम चीनी मिलक ईंट ईंट बेच लेलथि। जानकारक कहब अछि जे इंसोल इनर्जी प्राइवेट लि. जेतबा मे इ मिल लेलक अछि ओहि स डेढ गुना बेसी टका त ओ मिलक मशीन बेच कए कमा लेत, जमीन बुझू जे मंगनी मे कब्जा केने रहत। लोहट मिल कए जेना चुपचाप बेचबाक काज भेल ओ अपने आप मे संदेह उत्पन्न करैत अछि। इसमाद 28 मार्च 2012 कए इ समाद देने छल जे डालमिया कए लोहट चलेबा लेल 30 सालक लीज पर देल जा रहल अछि। मुदा इसमाद नवंबर मे इ सूचना सेहो देलक जे डालमिया ग्रुप इ साफ क देलक अछि जे ओ लोहट चलेबा लेल इच्छुक नहि अछि। एहि बीच बिहार सरकार एहि मिल कए इंसोल इनर्जी प्राइवेट लि. कए बेच देलक। सवाल उठैत अछि जे एतबा जल्दी इ फैसला कोना भ गेल। सरकार जनता क आंखि मे भ्रम पैदा करबा लेल डालमियाक नाम सामने अनने छल।
लोहट मिल मे सेहो शुरुआत रैयाम जेकां भेल। बिना कोनो तामझाम क प्रबंधन दिलीप कुमार झा 13 नवंबर कए मिल मे पूजा केलथि। फेर दिसंबर मे मिल परिसर क सफाई शुरू भ गेल। दिलीप झा सेहो प्रदीप चौधरी जेकां दावा केलथि जे जनवरी, 2013 मे तकनीशियन क एकटा टीम द्वारा मिल कए आधुनिकीकरण करबाक प्रक्रिया प्रारंभ कैल जाएत। मुदा जनवरी की मई आबि गेल, भेल किछु नहि। प्रबंधन बस मौका क फिराक मे रहल जे नव मशीन लगेबाक नाम पर पुरान मशीन कए परिसर स बाहर कोना ल जाई। ओना देखेबा लेल प्रबंधन मिल मे एकटा गार्ड क नियुक्ति केने अछि आ साफ सफाई किछु किछु होइत रहैत अछि जाहि स लोक कए इ बुझबा मे अबैत रहै जे मिल खुलबाक प्रक्रिया चालू अछि। मुदा मिल प्रबंधनक सबटा दावा झूठ क किताब तखन बनि जाइत अछि जखन एकर तकनीकी पहलू पर गप करबा लेल ककरो से संपर्क करू। लोहट चीनी मिल कए कुसियारक कोनो क्षेत्र एखन धरि आवंटित नहि भेल अछि। मिल लग जेतबा जमीन अछि ओहि स मिल मात्र एक मास चलि सकैत अछि। क्षेत्र आवंटनक मामला इ अछि जे लोहट लग जे पहिने क्षेत्र छल ओ क्षेत्र आइ रैयाम आ सकरी कए आवंटित क देल गेल अछि, एखन मे लोहट लेल कोनो आसपासक क्षेत्र नहि बचैत अछि। सवाल उठैत अछि जे बिना क्षेत्र आवंटन कए मिल कोना स्थापित या चालू भ सकैत अछि। दोसर जे प्रदीप चौधरी जेकां उदय मोहन झा कए सेहो एहि कारोबारक कोनो अनुभव नहि अछि। कुल मिला कए देखल जाए त इ मिल चलेबा लेल नहि बल्कि लूटबा लेल कीनल गेल अछि आ एहि लूट मे मधुबनी क एकटा विधायक क अहम भूमिका अछि। ओना रैयाम चीनी मिल मे सेहो मधुबनी जिलाक विधायक अशोक यादव क भूमिका उजागर भ चुकल अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa
रैयाम क बाद आब लोहट मिल लूटबाक कोशिश
पटना । मिथिला मे औद्योगिक क्रांति क जनक लोहट चीनी मिल कए लूटबाक प्रयास भ रहल अछि। बिहार सरकार बंद पडल चीनी मिल कए खोलबाक सपना देखा दरअसल पुरान मिल क सामान कए लूटबाक नीति लागू क देलक अछि। एहि नीति कए लागू करबा मे किछु स्थानीय विधायक काफी सक्रिय छथि। रैयाम आ सकरी चीनी मिल पहिने लूटल जा चुकल अछि, आब पंडौल प्रखंड क बंद पडल लोहट चीनी मिल कए सेहो लूटबाक प्रयास तेज भ गेल अछि। सरकार पहिने कहलक जे एहि मिल कए डालमिया ग्रुप ल रहल अछि। बाद मे इ साफ भ गेल जे डालमिया एहि मिल लेल इच्छुक नहि अछि। लोक कए लागल जे सरकार मिल खोलबा लेल चिंतित अछि आ कियो मिल लेबा लेल तैयार नहि अछि, जखन कि इ पूरा नाटक छल। सरकार इ मिल कए बेचबाक कोनो प्रयास नहि केलक। इंसोल इनर्जी प्राइवेट लि. फरीदाबाद कए इ मिल औनेपौने दाम मे बेचबा लेल डालमिया क नाम सामने आनल गेल छल। मधुबनी जिला क एकटा विधायकक करीबी एहि कंपनी क मालिक उदय मोहन झा मिल खोलबा स बेसी मिल क पुरान मशीन आ सामान बेचबा लेल भूमि तैयार क रहल छथि। हुनका प्रदीप चौधरी स अनुभव सेहो भेटल अछि जे कोना मिल खोलबाक सपना देखा मिल क सामान बेचल जा सकैत अछि। श्री चौधरी रैयाम चीनी मिलक ईंट ईंट बेच लेलथि। जानकारक कहब अछि जे इंसोल इनर्जी प्राइवेट लि. जेतबा मे इ मिल लेलक अछि ओहि स डेढ गुना बेसी टका त ओ मिलक मशीन बेच कए कमा लेत, जमीन बुझू जे मंगनी मे कब्जा केने रहत। लोहट मिल कए जेना चुपचाप बेचबाक काज भेल ओ अपने आप मे संदेह उत्पन्न करैत अछि। इसमाद 28 मार्च 2012 कए इ समाद देने छल जे डालमिया कए लोहट चलेबा लेल 30 सालक लीज पर देल जा रहल अछि। मुदा इसमाद नवंबर मे इ सूचना सेहो देलक जे डालमिया ग्रुप इ साफ क देलक अछि जे ओ लोहट चलेबा लेल इच्छुक नहि अछि। एहि बीच बिहार सरकार एहि मिल कए इंसोल इनर्जी प्राइवेट लि. कए बेच देलक। सवाल उठैत अछि जे एतबा जल्दी इ फैसला कोना भ गेल। सरकार जनता क आंखि मे भ्रम पैदा करबा लेल डालमियाक नाम सामने अनने छल।


text:
सभ मैथिल आन्दोलनकारी स आग्रह जे अप्पन अप्पन मित्र गन के जोइड का अई आन्दोलन के विशाल बानाबी ताकि भारत सरकार के कान में जू रेंगा ...
जय मिथिला
10 दिसंबर क दिल्ली धरना लेल 148 अपन उपस्थिति दर्ज करा चुकल चाहती आ 39 संभावित- जे फेस्बूकिया छथि - आन बहुत आबि रहल छथि -अंतर्राष्ट्रीय मैथिलि परिषदक अध्यक्ष डॉ कमलकांत झा दिल्ली पहुंची चुकल छथि- लगैत अछि ई दिल्लीमे होमय बला सबस पैघ धरना एहि हेतु होयत- एहि हेतु युवा वर्गके धन्यवाद लेकिन याद राखी कोनो राष्ट्र निर्माण अनुशासन पसंद कार्यकर्ता द्वारा होइत अछि , बिना कोनो अपेक्षा के जे ओतय किछु अहाँ के भेटत अपन मानसिक तैयारीस आबी - मिथिला -मैथिलीक नाम पर भोज- भात बहुत भय चुकल अछि।
शांतिपूर्ण मिथिलाक गौरवमंयी परम्पराक अनुसार व्यवहार हो -
नारा जरूर जोर स लगाबी" जाबत मिथिला राज्य नहि -
भारतक संविधान पूर्ण नहीं।"" मिथिला राज्य के बनायत-
भारतक सार्वभौम संसद""
भारत के के बनौलक -
मिथिलाक सीता गार्गी ""
भारत के के बनौलक-
मिथिलाक ऋषि गौतम कणाद ""
भारत के के बनौलक-
मिथिलाक गायत्री आ वाल्मिकी।
भारत के के बनौलक-
मिथिलाक वाचस्पति आ भारती ।
जाबत मिथिला राज्य नही -
चीनक घुडकी शांत नही
जाबत मिथिला राज्य नही -
भारतमे स्थिर सरकार नही-
जाबत मिथिला राज्य नही -
भारतक स्थिर विकास नही
सुसंस्कृत भारतक की पहचान-
मिथिला राज्य! मिथिला राज्य!!
पूर्णिया हो या चंपारण -
सब हम छी मिथिलावासी
सहरसा हो या शेखपुरा -
जल, अन्न स मिथिला पूरा
सुपौल सेतुस गांधी सेतु -
मिथिला हेतु , मैथिली हेतु!
भागलपुरस मुज़फ्फरपुर-
माछ, मखान , लीचीस पुर ,
मुंगेर हो या मधुबनी -
सब हम छी मिथिलावासी ,
दरभंगा हो या दुमका-
सब हम छी मिथिलावासी ,
मिथिलावासी-
भारतवासी -
विद्यापति भारतके शान -
मिथिलाके जं नहि सम्मान -
होयत माता सीटा क अपमान


text:
Manoj Pathak
मिथिलाक पाबैन जूड़ शीतलक मंगलकामना
आई बड़का पाबनि अछि। नव वर्ष शुरु भ, रहल अछि। अपन सब वरिष्ठकें सादर प्रणाम आ कनिष्ठ लोकनि जुड़ाउ, शीतल रहू।
जुड़य तनक एक -एक कोशिका आ स्वस्थ राखय मोनक एक -एक तन्तु जाहिसं आइसं शुरु भ, रहल नवका साल बर्ख भरि तन मन के राखय प्रसन्न।
शीतायल रहय अन्तरमनमे अहरनिश पजरल आगि जे धधकबैत रहैत अछि पल-पल ईर्ष्या, द्वेश, अहंकार, अहमन्यता जाहिसं समेटाइत जाइत अछि प्रियजनक संसार।
बसिया पाबनि अछि आई, आंच नहि पजरैत छलैक आइ भोरे भोर नेनावस्थामे हमर आ बसिया बड़ी भातक जलखई आ भोजनो होइत छल। पटनामे जलक संग सतुआ दान आ सतुआ पानक चलन छलैक।
रहल छलहुं एकाधे बेर अपन गाम गजहरामे जतक छलाह महामहोपाध्याय उमेश मिश्र, आदरणीय जयकान्त बाबू .......आ आरो बहुत रास लोक जनिका नामसं गामक नाम छल प्रसिद्ध ।
समकालमे अही गामक आनुवंशिकता लेने दुनिया भरि घूमैवला फेसबुक मित्र समाजक हेमकान्त बाबू , जनिक विविध बहुरंगी छटा झलकबैत, बिहुंसबैत फोटो खूब चाओ सं देखैत छी हम , हमर जीवन संगिनी आ धीया पूता सेहो...
भाई विधुकान्त जी सेहो अही गामक जे फेसबुक पर अपन सक्रिय भागीदारी सं सब नीक काज के आगां बढ़ेबाक लेल समान भावसं सबके दैत छथि प्रोत्साहन आ स्वास्थ्योपयोगी आ जीवनोपयोगी बहुत सूचना पठबैत रहैत छथि व्यापक मित्र समाजक लाभक लेल सदिखन.....
बीरू भाई सेहो अही गामक जे हेमनि में मित्र वर्गमे जुड़लाह आ बहुत रास पछिला अगिला खाढ़ीक समांग सेहो संगहि छी जुड़ल फेसबुक मित्र समुदाय मे जाहिमे संबंधमे तं कका मुदा संगमे मीता सेहो, नवीन बाबू सेहो गजहरेक थिकाह।
सब केओ जुड़ायल रही से कामना मां भगवती सं ।
आब गामसं निकलिक आशीर्वाद ली गुरुजनसं जाहिमे सम्मिलित छथि फेसबुकक जन्मसं बहुत पहिनेसं सदिखन आशीर्वाद बरिसबैत आदरणीय गुंजनजी जनिक स्नेह प्रतिपल अनुभव करैत छी हम, आदरणीय विभूतिजी जिनक चरिपतिये नहि अपितु अनेको रचना बहुत दूर धरि जेबाक सामर्थ्य रखैत अछि आ बहुत रास
आन अध्यापक , साहित्यकार समाजक वरिष्ठ सृजनशील संभावनावान, सब प्रणम्य आ सबसं अछि आशीर्वादक आकांक्षा जे जुड़यबाक दैथि आशीष।
अनेको प्रणम्य निज रक्त वंशी परिवारक सदस्य सबसं सेहो फेसबुक माध्संयम सं छी हम सब जुड़ल, सबके प्रणाम आ सब छोटके आशीष , जुड़ल रहू, जुड़बैत रहू आगां बढैत रहू। जे फेसबुकसं नहि छथि जुड़ल मुदा हुनको तक पहुंचैत अछि सबटा समाद सबके चरण कमलमे सादर प्रणाम।
जीवनमे वस्तुतः ने किछु छूटैत छैक ने किछु भेटैत छैक, बस समयक ई खेल जाहिमे किछु छूटैत किछु भेटैत रहबाक खेल खेलाइत रहैत छथि विधाता हमरा अहांक संग आ लोक सुखी वा दुखी होइत रहैत अछि।
गाम, घर आ परिवारसं बहरा क, आब ताकी फेसबुक आ इंटरनेट समाजक जगजियार मैथिल लोक के जे मिथि जकां ,मथि रहलाह अछि अपन देह आ जाबति तक समांग रहतैन बस ताबति तक हुनक संग रहथिन हुनक मैथिली, कारण विदेह बनिक, अपन ऊर्जा मुक्त क, क, अनकामे पैसि आ अनकर मोनमे बैसल रहबाक सामर्थ्य विद्यापतिक बाद किनकोमे नहि देखा रहल अछि हमरा।
विद्यापतिक पहिनेसं मिथिलाक लेल अपन तन मन अर्पित करैबला सब नायकक बाद, हुनक बादक पीढ़ीक नायक,क ऊर्जामे अभावे अभाव देखाइत अछि हमरा।
बादक सब मिथि अपन देह मथि जे राज्य वा छोट पैघ मठ बना पबैत छथि ओहिमे अपन मूरुत अपन सोचके अलावा अनकर मुरुत अनकर सोच स्वीकार करबाक वा कोनो फराक तर्क, वा सहयोगक कल्पने नहि क, पबैत छथि तंए हुनक मैथिली हुनक जीवनकालेमे हुनकहु सं पहिने धरतीमे सन्हिया जाइत छथि।
मुदा तैयो जतेक मिथि छी , मैथिली आ मिथिलाक उद्धार वा विकासक लेल प्रयासरत छी सबके शुभकामना, जुड़ायल रहू, शीतायल रहू, आ कतबो ताप सह, पड़य, धाहमे धधक, पड़य जूड़ शीतलक आशीष अहांक प्रयासमे सफलता आनय से कामना।
राजा जनकक, राज्य मिथिला लगातार आगुए बढि रहल अछि । मैथिलक संख्या लगातार बढिए रहल अछि। जे पलायन मिथिलासं देखाइयै वा जे विकासक आंकड़ा पाछा मुंहे देखाइयै ओकरा स्वीकार करितो मिथिलामे पछिला पांच दशकमे तुलनात्मक रूपसं समृद्धि साफ साफ देखाइत छैक। तुलना मिथिलाक हेबाक चाही मिथिलेक संग। आन प्रान्त वा आन देशक संग नहि।
भूखसं मृत्यु आब प्रायः नहि होइत छैक। लोकलाज वा अन्नक अभाव मे एको सांझ भूखल रहबाक स्थिति पहिनेक तुलनामे आई कम देखबाक लेल भेटत।
मैथिल समाजक सब वर्णक लोक जे मिथिलासं पलायन क, क, मिथिलासं बाहर गेलाह.... अपना संग मैथिलीके संग ल, गेलाह अपन पाबनि तिहार नहि बिसरलाह हुनक सूर्य भकरार भ, क, पूरा देशमे छठि पर उगैत दुनिया देखैत अछि।
बस एहिना जुड़ायल रहू, शीतायल रहू। मैथिल नव वर्ष पर शुभकामना, नव साल मंगलमय हो , हितकर हो सुखकर हो।
जे जत, कतहु छी अपना स्तरसं मैथिलीक लेल जे क, सकैत छी बस ओतबे करू तैयो मिथिला बढ़ैत रहत, मैथिली चलैत रहती आ मैथिल संतान जगजियार होइत रहताह।
आई प्रकृति जुड़ा रहल अछि
मैथिली नववर्ष मना रहल अछि ।
स्नेह सुधा सँ चुमा रहल अछि
जुइर-शीतल सभ करा रहल अछि॥


text:
समस्तीपुर। मिथिलावासी के लेल एक बेर फेर सs गर्व कारबाक समय अछि , होबाको चाही मिथिला हस्तकला के कायल देश के प्रधानमंत्री श्री नरेंद्र मोदी सेहो भ गेला। जी हाँ , समस्तीपुर जिला के मसीना गाम में गीता देवी के नाम एक पत्र पीएमओ सs एक पत्र आयल। जाहि में नरेंद्र मोदी लिखला की आहाँक उपहार बड़ लाजवाब अछि, एहिके कोनो मोल नै अछि, आर सबस पैग बात अछि की आहाँ एहीके कचड़ा सs बनेनौ इ सूंदर कलाकृति हमारा स्वच्छ भारत अभियान में रामबाण के तरह काज करत। एतबै नै, एहीसँ मिथिला वासी के एक नव रोज़गार सेहो भेटत।जाहिस लघु-कुटीर उधोग में बढ़ावा भेटत आर एहिके लेल जै भी संभव होयत सरकार के तरफ सs सहायता कैल जैत।
गीता देवी हस्तकला में निपुण छैथ, आर अपन एही कला सs गीता देवी गाम में फेंकल कचरासँ (प्लास्टिक) रंग बिरंगक वास्तु बनबैत रहैत छैथ। एही क्रम में पिछला महीना गाम में फेकल प्लास्टिक कचड़ासँ एक सुन्दरसं बाल्टी के आकारक' वस्तु तैयार कैली। जाहिके हुनकर जेष्ठ पुत्र मनोज झा देश के प्रधानमंत्री के उपहार स्वरूप पठा देला।


text:
Monday, August 6, 2012
योगेन्द्र पाठक ‘वियोगी’ - देववाणी
हम ई नवका पंडितजी’क कने परीक्षा लऽ रहल छी। पंडित जी जे पुरना छलाह से तँ कहिया ने स्वर्गवासी भेलाह।ओ परोपट्टा मे नामी लोक छलाह पंडित संस्कार नाथ मिश्र। पंडितजी व्याकरणाचार्य, साहित्याचार्य, आयुर्वेदाचार्य आर नहि जानि कोन कोन विषयक आचार्य छलाह। हमरा गाम अर्थात् माहीपुर मे महामाया संस्कृत विद्यालय हुनके प्रयासे ँ स्थापित भेल छल जाहि मे सुनैत छियैक महाराजा लक्ष्मीश्वर सिंह स्वयं उद्घाटन करबा लेल आएल छलखिन्ह आ विद्यालय प्रांगण मे एकटा आम आ एकटा पीपर के गाछ रोपने छलखिन्ह। आमक गाछ तँ सन् सत्तावन के बाढ़ि मे सुखा गेलैक मुदा पीपर तँ एखनहुँ छैके जे अहूँ सब देखिते छियैक।
नवका पंडित जी भेलाह हुनकर प्रपौत्र।पंडित संस्कार नाथ मिश्र जी के ँ चारिम बियाह मे एकटा बालक भेलखिन्ह। ताहि सँ पहिने तीन बियाह मे चारि चारि टा कन्या रत्न प्राप्त भेलन्हि जेना लक्ष्मी सरस्वती सीता गौरी सब अपन अपन सखी बहिनपा’क संग अवतरित भेल होथि।पंडित जी जिद्दी लोक।चारिम बियाह सँ पूर्व जखन किछु आत्मीय सब हुनका बुझबए गेलखिन्ह जे “ देखू आब वयसो भऽ गेल। एहि बारह टा बेटी के पालन पोषण आ कन्यादान आदि मे अपनेक जे दशा भऽ रहल अछि से तँ अपनहि जनैत छिऐक। ते ँ हमरा सबहक कहब जे फेर बियाह करबाक ई विचार छोड़ि दियौक। मानि लिअऽ जे बेटा भाग्य मे नहि अछि।” तँ पंडित जी खिसिया कए बाजल छलखिन्ह “ देखू ई भक्त आ भगवान के लड़ाइ छियैक।यदि भगवान के ँ जिद्द लागल छन्हि जे बेटा नहिए दऽ कए परीक्षा लियैक तँ भक्त के सेहो प्रतिज्ञा छन्हि जे बेटा लइए कए रहताह। हमरा ई लड़ाइ लड़ए दिअऽ आ अहाँ सब कात सँ तमासा देखैत रहू।” अस्तु, जेना कि पौराणिक काल सँ होइत रहलैक अछि, सुच्चा भक्त’क सोझाँ भगवाने हारि मानैत रहलखिन्ह अछि, सएह भेलैक एहू बेर आ चारिम बियाह’क बाद करीब पचपन वर्षक उमेर मे पंडितजीक तपस्या सफल भेलन्हि आ आइमाइ सब गौलन्हि सोहर “ललना रे घर घर बाजे बधाई कि कृष्णजी जन्म लेल रे…” ।
नवजात’क नाम पंडित संस्कार नाथ मिश्र अपनहि चुनलन्हि।परोपट्टाक लोक तँ हुनका सँ नामकरण करबैत छल, ओ कतए जइतथि। से नाम राखल गेल भूजानाथ। आब जे सूनए सएह हँसए। सब बूझए लागल जे सत्ते मे पंडितजी सठिया गेलाह’ए। कियो कियो ईहो अर्थ लगाबए जे पंडितजी के ँ भूजा बड़ पसिन्न छन्हि। किछु ईहो बाजए जे एहि सँ नीक तँ ‘अनाथ’ नाम होइतैक, किछु अर्थ तँ रहितैक। जखन चारू कात खिधांस होअए लगलन्हि तँ नवकी पंडिताइने एक दिन टोकलखिन्ह जे बारह टा बेटीक बाद तँ एकटा बेटा भेल तकर की नाम राखि देलियैक जे सौ ँसे गाम हँसैत अछि। पंडितजी कने दुअनियाँ मुसकी दैत नवकी के ँ बुझेलखिन्ह “ लोक की बुझतैक ? ओकरा सब के ँ ज्ञाने कतेक छैक ? देखू ई नाम अपूर्व छैक। एकरा एनाकए बुझियौक : भू ट्ट जा ट्ट नाथ। भू माने पृथ्वी, जा माने ताहि सँ उत्पन्न अर्थात् भूजा भेलीह सीता आ भूजानाथ भेलाह साक्षात् भगवान राम। अहीं सोचियौक यदि सोझे राम नाम राखि दितियैक बच्चा’क तँ संस्कार नाथ मिश्र’क ज्ञान’क कोन काज ? फेर ओहेन नाम तँ हरेक टोल परोस मे भेटत आ थोड़बे दिन मे राम भऽ जइतथि रमुआ।रमुआ ककरो हरबाह, रमुआ कोनो बोनिहर, रमुआ ककरो चाकर आ रमुआ कोनो पंडित’क बच्चा। फेर अन्तर की भेलैक ?”
आब जे ई व्याख्या सूनए सएह कहए वाहवाह, पंडित संस्कार नाथ मिश्र सन व्याकरणाचार्य के ँ छोड़ि के एतेक सुन्दर नाम सोचि सकैत छल ? नामकरण मे हुनकर ख्याति आर वेशी बढ़ि गेलन्हि।
मुदा सब किछु होइतो एहि परिवार मे आगू दू पुस्त तक व्याकरण आ साहित्य के ँ के कहए संस्कृत पढ़बो बन्द भऽ गेल। भेलैक एना जे संस्कार नाथ मिश्र भगवान सँ एकटा बाजी तँ जीत गेलाह परन्तु पूरा खेल तँ हुनका बूझल छलन्हि नहि।
भूजानाथ के ँ तीन टा बड़का माए आ बारह टा बहीन।सब मिला कए एहि सोलह स्त्रीगण’क ओ अति दुलारू बच्चा। लीखब पढ़ब सँ ओ तहिना पड़ाथि जेना नबका बियाह भेला पर पंडितजी पुरना कनियाँ सबसँ पड़ाथि। एहि शोक सँ बूझू आ कि उमेरक गुण दोष, पंडितजी अस्वस्थ रहए लगलाह। पाँचम वर्ष मे भूजानाथ’क उपनएन भेलन्हि आ तकर किछुए दिनक बाद पंडितजी भगवान सँ भेंट करए स्वर्ग चल गेलाह। भूजानाथ भठ्ठा नहिए धेलन्हि।
भूजानाथ बढ़ैत गेलाह आ ओतबे बेशी अबंड होइत गेलाह। हुनका पहुनाइ करऽ मे आ तिलकोर तोरै मे वेश आनन्द अबन्हि। जमीन जाल तँ पिताजी बारह टा कन्यादान मे प्रायः शेषे कऽ देने छलखिन्ह ते ँ घर गृहस्थीक चिन्ते कोन। बारह टा बहिन’क सासुर आ चारि टा मात्रिक मे बूलि बूलि ओ पहुनाइ करथि। भरदुतिया मे ओ बेशी परेशान भऽ जाथि। एक दिन मे बारह गाम कोना जेताह ? कोन बहिन सँ नोत लेथिन्ह आ किनकर उपराग सुनताह ? मुदा एकरो संयोगे कही जे पंडितजी अपन बारहो बेटीक बियाह जाहि गाम सब मे केलन्हि से सबटा गाम रेलबे लाइन के दूनू कात सकरी सँ निरमली के बीच आ कि सकरी सँ जयनगर के बीच एक कोस सँ कमे दूर पर।फेर बहीने सब अपना मे विचार क कए हुनका रस्ता बता देलखिन्ह जे एक बरख मे ओ चारि ठाम जाथि। भरदुतिया सँ एक दिन पहिने एक गोटे ओतए पहुँचि जाथि आ ओतए अगिला दिन एकदम सकाल नोत लऽ कए दोसर गाम पहुँचि जाथि। ओतए नोत लऽ कए फेर बरहबजिया गाड़ी पकड़ि बाकी दू बहिन के गाम जा कए नोत लेथि। एवम् प्रकारे ँ दिन अछैते ओ सब ठाम पार पुरि लेताह। एहि प्रकारे ँ हर चारिम बरख मे सब बहिन के ँ भाइ के ँ नोतबाक सऽख पूर होइत रहतन्हि। एहि मे भूजानाथ के ँ एकटा नफा ई भेलन्हि जे भार दोर के झंझट खतम भऽ गेलन्हि। चारि चारि ठामक भार तँ एक संगे लऽ जइतथि नहि। मुदा पैघ घाटा ई भेलन्हि जे भरि दिन एक गाम सँ दोसर गाम दौड़ैत रहला सँ कत्तौ इच्छा भरि तिलकोर नहि खा पबैत छलाह।
अस्तु, उचित समय पर भूजानाथ के बियाहो भेलन्हि। अबंड छलाह आ कि संस्कृत नहि पढ़लन्हि तै सँ की ? मिथिला मे ने कोनो वर कुमार रहलैक’ए आ ने कोनो कन्या कुमारि रहलैक’ए। लूल्हि नाङर कनियाँ आ आन्हर बहीर आ कि ढहलेल बकलेल वर, सबहक बियाह भेबे केलैए, घटक टा होशियार रहल चाही। तखन भूजानाथ तँ पंडित संस्कार नाथ मिश्र’क पुत्र छलखिन्ह। घटक दरिद्र नारायण चौधरी एहि काज मे सहायक भेलखिन्ह। कोसिकनहा कात’क एकटा मसोमात’क लूल्हि किन्तु सुन्दरी कन्या स्वर्गीय पंडित संस्कार नाथ मिश्र’क पुतोहु बनिकए माहीपुर एलीह। ओ फेर घूरि कए नैहर तँ नहि गेलीह, माइए मास दू मास पर खोज खबरि लेबा लेल आबि जाइत छलखिन्ह।
समय पाबि भूजानाथ के ँ पहिले प्रयास मे पुत्र भेलन्हि। हुनका पिता जकाँ तपस्या नहि करए पड़लन्हि। मुदा एहि समय एकटा दोसरे विचित्र घटना भेलैक।सौरी सँ बहराइते एकटा अगलटेंट छौंड़ी बाजि उठल जे उएह मुसरी भेलैक। ई मात्र ओहि बच्चा’क लिंग निर्धारण सूचक शब्द छलैक। मुदा से ओहि बच्चा के नामकरणे भऽ गेलैक आ. ओ मुसरीए भऽ कए रहि गेल। नाम किछु विचित्र तँ जरूर छलैक मुदा मिथिलाक गौरवमय इतिहास मे कतेको मुसरी भऽ गेल छथि से तँ अहूँ सब जनिते छिऐक। आ नामो सब एक सँ एक विचित्र जेना कि खुद्दी, फुद्दी, तिनकौड़ी, पलटू सलटू आदि। ते ँ एहि बात पर कोनो बेशी ध्यान नहि देल गेलैक। ओना स्वर्ग मे पंडित संस्कार नाथ मिश्र अपन पौत्रक एहि नामकरण पर की सोचने होएताह से हमरा सब कहियो बूझि नहि सकब।
मुसरीक माए लूल्हि जरूर छलखिन्ह मुदा छलखिन्ह होशियार। हुनका अपना बच्चा के ँ पढ़ेबा पर बेशी ध्यान छलन्हि। मुसरी स्कूल जाए लगलाह। संस्कृत विद्यालय नहि, गाम’क सरकारी प्राथमिक विद्यालय। रजिष्टर मे नाम लिखाएल मुसरी नाथ मिश्र। आ तकर बाद हुनकर नाम लिखाएल गेल माहीपुर सँ करीब डेढ़ कोस दूर सरपतिया चऽर के पुबरिया सीमा पर स्थित गाम कनकटोली के माता यशोदा हाई स्कूल जे हमरा सबहक नवका एम एल ए यादव जी किछुए बर्ष पहिने स्थापित कएने छलाह। मुसरी गामहिं सँ स्कूल जाइत अबैत छलाह।
मुसरी पढ़बा मे कोनो वेशी कुशागबुद्ध्रि नहि छलाह। लागल लागल कहुना दशवीं पास केलन्हि। आगू पढ़बाक ने इच्छा रहन्हि आ ने साधन। रोजीक ताक मे गामैक किछु लोक’क संग ओ पहिने कलकत्ता एलाह आ ओतए सँ एकटा ठीकेदारक संग कोरबा चल गेलाह जतए बड़का बड़का थरमल पावर स्टेशन बनि रहल छलैक। एतए ओ ठीकेदार’क मुन्सी के असिस्टेंट भऽ गेलाह आ नाम भऽ गेलन्हि श्री एम एन मिसरा जी। नाम छोट करैक ई अंगरेजिया तरीका सेहो कमाल के छैक।
हमर एम एन मिसरा के ठीकेदार मकान आदि बनबैत छलाह। मिसराजी’क काज भेलन्हि मजदूर सब के पाछू रहब। मजदूर सब ठीक सँ काज करए, सूति बैसि नहि रहए आ किछु सामान चोरा नहि लिअए तकरे देखभाल करब भेल काज हुनक। मुन्सी अपने तँ टेन्ट मे आराम करथि आ एम एन मिसरा के ँ रौद बसात पानि बिहारि मे मजदूर’क संगे रहए पड़न्हि।
गाम मे खबरि गेलैक जे भूजानाथ’क बेटा के ँ नीक नौकरी भेटि गेलन्हि। घटक दरिद्र नारायण चौधरी बूढ़ो भेला पर सक्रिय छलाहे। ओ आबि भूजानाथ के ँ मनौलन्हि आ किछु साधारण टाका’क लोभ दऽ कए हुनक बेटाक बियाह ठीक करा देलखिन्ह।
समय पर मुसरी अर्थात् एम एन मिसरा’क बियाह भेलन्हि आ फेर पितामह’क तपस्या’क फले ँ पुत्ररत्न के प्राप्ति सेहो। नाम राखल गेल दिलीप कुमार। नब परम्परा’क अनुसार पारिवारिक नाम ‘मिश्र’ हटा देल गेल।
× × × × × × ×
आब आउ असली खिस्सा पर जे पंडित संस्कार नाथ मिश्र’क प्रपौत्र एहि आधुनिक कम्प्यूटर युग मे पंडित कोना भऽ गेलाह।
एम एन मिसरा जखन कोरबा मे रौद बसात पानि बिहारि मे मजदूर सबहक ओगरबाही करैत रहथि तखन हुनका डेराक बगल मे हरलाखी लगहक कोनो गाम के एकटा पाँड़ेजी रहैत छलखिन्ह जे ओतए पंडिताई करैत छलाह। पाँड़ेजी कम्मे पढ़ल लिखल किन्तु व्यावहारिक लोक।अपन पंडिताई मे संस्कृत कम हिन्दीए सँ बेशी काज चलबैत छलाह। हनुमान चालीसा पढ़ि कए ओ महादेवक पूजा सेहो कऽ दैत छलखिन्ह आ कतेक ठाम कन्यादान सेहो। मुदा तैयो खूब व्यस्त रहैत छलाह आ नीक टाका कमा लैत छलाह। एम एन मिसरा जी दसवीं पास आ ठीकेदार’क मुन्सी के असिस्टेंट मात्र पाँच हजार कमाइत छलाह आ पाँड़ेजी सुखारो ऋतु मे पचीस तीस हजार उठा लैत छलाह। भादव, कातिक, माघ, बैसाख आदि मास मे तँ पचासो हजार पार कऽ लैत छलाह।टाका तँ जे से, मान सम्मान सेहो खूब बेशी। यजमान सब अपन अपन वित्तक अनुसार रिक्सा वा गाड़ी पठा हुनका बजबैत छलखिन्ह। ते ँ रौद बसातक झंझट हुनका कहियो नहि परेन्हि।
पाँड़ेजीक कमाई आ मान सम्मान सँ एम एन मिसरा जी बहुत प्रभावित भेलाह। एक दिन पाँड़ेजी हुनका लऽग अपन विचार व्यक्त केलखिन्ह “ देखियौ मिसरा जी, आइ कालि सबहक बेटा बेटी कम्प्यूटर इंजिनीयर भऽ रहलैक’ए। सब बंगलोरे मे नौकरी करए चाहैत अछि आ कि अमेरिके जाए चाहैत अछि। मुदा पंडित’क संख्या कतेक कम भऽ गेलैक अछि। एतेक टा कोरबा मे हम सब मात्र दश गोटे छी आ हरदम एक यजमान सँ दोसर के ओहि ठाम दौड़ैत रहैत छी। पंडित सब कम्प्यूटर इंजिनीयर सँ कोन कम कमाइत छथि यदि अपने ठीक सँ जोरियौक। सुनै छी अहाँक पितामह नामी पंडित छलाह से अहूँक परिवार सँ ई परम्परा उठि गेल। हमरा तँ लगैत अछि अगिला पुश्त मे पंडित जातिए विलुप्त भऽ जाएत।”
एम एन मिसरा जी’क पुत्र दिलीप कुमार गामहि मे सरकारी प्राथमिक विद्यालय मे पढ़ैत छलखिन्ह आ अगिला साल हुनकर विचार छलन्हि माता यशोदा हाइ स्कूल मे भर्ती करेबाक।एही समय पाँड़ेजी सँ प्रभावित भए ओ एकटा क्रांतिकारी निर्णय लेलन्हि जे बेटा के ँ महामाया संस्कृत विद्यालय मे पढ़ौताह आ अपन पितामहक सुयश के ँ पुनः स्थापित करताह।
दिलीप कुमार महामाया संस्कृत विद्यालय मे भर्ती भऽ गेलाह आ लगलाह लघु सिद्धान्त कौमुदी आ अमर कोष रटए। मुदा हुनक प्रपितामह’क युग सँ एहि युग तक बहुत परिवर्तन भऽ गेल छलैक जाहि मे संस्कृत विद्यालय आ मदरसा आदि मे सरकार नवका पाठ्यक्रम लागू करा देने छलैक। नवका पाठ्यक्रम’क अनुसार विद्यार्थी के ँ आनो बिषय जेना गणित, इतिहास आ विज्ञान आदि सेहो पढ़ए पड़ैत छलन्हि। उचिते, संस्कृत’क प्राथमिकता कने कम भऽ गेल छलैक।
मध्यमा पास केलाक बाद दिलीप कुमार आबि गेलाह कोरबा आ पाँड़ेजीक संरक्षण मे लगलाह पंडिताइ के व्यावहारिक ज्ञान प्राप्त करबा मे। अथवा कहू अपरेन्टिस भऽ कए प्रशिक्षण लेबए लगलाह।
पाँड़ेजी दिलीप कुमार के पढ़बा लिखबाक ज्ञानक परीक्षा किछुए क्षणक गपसप मे लऽ लेलखिन्ह। तकर बाद ओ एक प्रकारक क्रैश कोर्स के पाठ्यक्रम बनौलन्हि जाहि मे सत्यनारायण पूजा आ दुर्गा शप्तशती पाठ मूल संस्कृत मे छलैक। आ सब देवी देवता’क प्रार्थना सेहो संस्कृते मे। बाकी हनुमान चालीसा आ रामचरित मानस के विभिन्न उद्धरण छलैक। एकर अतिरिक्त किछु छिटफुट वेदपाठ सेहो। ई सब दिलीप के ँ कण्ठस्थ करबाक छलन्हि।
एहि किताबी ज्ञान के अतिरिक्त व्यावहारिक ज्ञान’क लेल पाँड़ेजी दिलीप के ँ अपना संगे किछु किछु ठाम आयोजन सब मे लऽ जाए लगलखिन्ह। ओतए दिलीप हुनकर असिस्टेंट जकाँ काज करथि, जेना यजमान सँ विभिन्न वस्तुक ओरिआओन कराएब, पूजाक सामग्री सजाएब, आदि। पाँड़ेजीक अनुभव छलन्हि जे जतेक विस्तृत रूपे ँ सामग्री सजाओल जाए, यजमान वर्ग पर ओतबे वेशी प्रभाव पड़ैत छैक। विन्यास’क लूड़ि सीखब मंत्र सीखब सँ वेशी महत्वपूर्ण। एकर अतिरिक्त दिलीप पूजा’क समय पाँड़ेजीक प्रत्येक भाव भंगिमाक सूक्ष्म अध्ययन करथि। सत्यनारायण पूजा मे कथा’क समय भाषा टीका द्वारा हिन्दी मे लोक के ँ ओकर महत्त्व बुझाएब पाँड़ेजीक विशेषता छलन्हि। समय जरूर वेशी लगैत छलैक मुदा एहि सँ पाँड़ेजीक पांडित्यक धाख बढ़ैत छलन्हि। ओ दिलीप के ँ गर्व सँ सुनबथिन्ह “गाम पर पूजा होइत छैक तँ कथा’क समय यजमान आ आनो लोक सब बैसल बैसल ओंघाए लगैत छथि, मात्र पुरहित जी अपने कथा बँचैत रहैत छथि। हमरा कथा बँचैत काल अहाँ देखियौक, लोक आनन्द सँ झूलैत रहैत अछि। बीच बीच मे हमरा संगे सत्यनारायण भगवान के जयजयकार सेहो करैत रहैत अछि। कारण स्पष्ट छैक। संस्कृत मे कथा भेला सँ ककरो किछु बूझऽ मे तँ अबैत नहि छैक। पुरहितजी’क सस्वर पाठ ओहने होइत छन्हि जेना बच्चा के ँ सुतबै कालक लोरी गीत। कथा एहेन भाषा मे कहियौक जे लोक बूझए। बस, अपनहि सब अहाँक संगे एकाकार भऽ जाएत।”
दिलीप एक दिन मन्द विरोधक स्वर मे कहलखिन्ह जे संस्कृत तँ देववाणी छिऐक। तै पर पाँड़ेजी हुनका बड़ नीक जकाँ बुझेलखिन्ह “ देखियौक, संस्कृत देववाणी तखन छलैक जखन सब लोक संस्कृते बजैत छल। देवता’क कोनो वाणी नहि छन्हि। हमरे अहाँक वाणी सँ देवता बजैत छथि।वाल्मीकि रामायण छैक संस्कृत मे आ तुलसीदास रामयण लिखलन्हि हमरा अहाँक भाषा मे। लोक ककरा वेशी पढ़ैत छैक ? एखन अहाँ भगवान’क आरती गबैत छी कि लक्ष्मीजी’क आरती कि आन कोनो देवता’क आरती। सबटा तँ हिन्दी मे छैक आ कतेक आनन्द अबैत छैक लोक के ँ आरती गबैत। एकरे संस्कृत मे बना दियौक, कम्मे लोक बचत अहाँ के ँ संग दै बला। ”
दिलीप बूझि गेलाह असली गप्प। एवम् प्रकारे ँ ओ ट्रेन्ड होबए लगलाह। छोटछीन आयोजन सब मे यजमानक हैसियत देखि पाँड़ेजी दिलीप के ँ एकसरे पठबए लगलखिन्ह। हुनका अतीव खुसी छलन्हि जे लुप्तप्राय पंडित प्रजाति मे एकटा सदस्य जोड़ा रहल अछि।
एक दिन पाँड़ेजी एम एन मिसरा जी सँ दिलीप कुमारक भविष्य के लेल विचार विमर्श केलन्हि। हुनकर विचार छलन्हि जे दिलीप कोरबा छोड़ि कोनो नव जगह चल जाथि। एतए ओ पंडिताइ सिखलन्हि अछि। बारीक पटुआ तीत होइते छैक। अपना इलाका मे कोनो विद्वान के ँ यश नहि भेटैत छन्हि। ते ँ विद्वान के ँ विदेश मे अपन विद्वत्ताक प्रचार करबाक चाही। तहिना पंडित के ँ अपरिचित जगह मे यजमनिका’क प्रसार करबाक चाही। शूरवीर के ँ अनचिन्हार लोक’क बीच जा कए राज करैक चाही। बाहरक लोक के गुण अवगुण’क थाह जल्दी नहि लगैत छैक। ते ँ ई सब दीर्घायु होइत छैक जेना अपना देश मे अंग्रेजक राज।
करीब दू साल तक व्यावहारिक ज्ञान प्राप्त केलाक बाद पंडित दिलीप कुमार पहुँचि गेलाह सिलबासा जे एकटा नवका औद्योगिक केन्द्र भऽ रहल छलैक। ओतए किछु दिन स्थानीय हनुमान मन्दिर पर एकसरे दिन राति हनुमान चालीसा., किछु रामायण’क उद्धरण आ विभिन्न देवी देवता’क प्रार्थना संस्कृत मे सस्वर पाठ करैत रहलाक बाद शनैः शनैः यजमान सब भेटए लगलन्हि। एतए ओ नवका पंडितजी नाम सँ विख्यात भऽ गेलाह।
× × × × × × ×
हम सब सिलबासा आएल छी जतए हमर जमाए एकटा फैक्ट्री मे इंजीनियर छथि। ओ एकटा नवका फ्लैट लेलन्हि अछि तकरे गृहप्रवेश’क पूजा छिऐक। एही आयोजन मे नवका पंडितजी बजाओल गेल छथि। हमर बेटी कहलन्हि जे नवका पंडित छथि हमरे ग्रामीण दिलीप कुमार, स्वर्गीय पंडित संस्कार नाथ मिश्र’क प्रपौत्र। ओना मुम्बई मे हमर दीर्घ प्रवास मे गामक ई एकटा परिवत्र्तन हमरा बूझल नहि भेल छल।
हम पूरा आयोजन मे हुनका सँ नजरि बचा कए हुनकर व्यवहार’क अध्ययन कऽ रहल छी। हुनका ईहो नहि बूझल छन्हि जे हम हुनकर ग्रामीण छिएन्हि। ओ अपन काज एकटा नीक प्रोफेसनल जकाँ सम्पादित करैत छथि जाहि मे संस्कृत कम हिन्दीए बेशी रहैत छैक। एकटा आमंत्रित बूढ़ व्यक्ति हुनका टोकैत छथिन्ह “ पंडितजी, हिन्दी मे जे अर्थ बुझेलियैक से तँ नीक लागल मुदा संस्कृत मे पूजा पाठ’क विशेषता किछु भिन्ने छैक। हमरा बुझने तँ संस्कृते वेशी रहितैक तँ नीक।” पंडितजी बड़े संयत भावे ँ हुनका कटलखिन्ह “एतए प्रायः साठि सत्तरि लोक छी। बताउ कते गोटे संस्कृत बूझैत छी ?” सब चुप। पंडितजी आगू बजलाह “ देखू देववाणी सँ लोकवाणी वेशी प्रमुख होइत छैक। इएह बात तँ कवि विद्यापति कहि गेलाह। जे बुझियैक सएह वाणी। नहि तँ हम संस्कृत मे पूजा करी आ कि तमिल मे, दूनू एक्के।” नवका पंडितजी अपन पांडित्यक प्रभाव बना लेलन्हि।
हमरा ई देखि खुसी होइत अछि जे अपन प्रपितामह’क पंडिताइ के किछु अंश जरूर दिलीप कुमार जी बचा रहल छथि। ओना हमरा ई नहि बूझल अछि जे देववाणी’क ई परिवर्तित रूप स्वर्ग मे विराजमान पंडित संस्कार नाथ मिश्र के ँ केहन लागल हेतन्हि।
Posted by Gajendra at 9:22 AM
Labels: योगेन्द्र पाठक ‘वियोगी’
Subscribe to: Post Comments (Atom)


text:
मैथिली लोकगीतकेँ भोजपूरी बनयबाक लेल आतुर मिथिलाक गीतकार-गबैया लोकनिक कहब छनि जे ओ बेस प्रसृद्धि प्राप्तिक लेल एहि तरहक दुअर्थी गीत लिखैत छथि. मैथिली गीतकेँ जन-जन धरि पहुँचयबाक लेल एखन एहि तरहक एलबम बनाएब बेसी आवश्यक अछि. मिथिलाक लोककेँ भोजपूरी गीत सुनबाक हिस्सक लागि गेल छनि जकरा छोड़ेबाक लेल एखन यैह एकटा विकल्प अछि.
भाइ, मिथिलाक गीतकार-गबैया लोकनि अपने सभक ई कहब कोनों तरहें पचायब संभव नहि भ' रहल अछि. नाम तँ एकटा वेश्या सेहो कमा लैत अछि ओहि क्षेत्रमे, परंतु कि ओकर प्रतिष्ठा सेहो भ' जायत अछि आ जौं एहने होइतै तखन तँ सभकियो अपना घरमे रंडीखाने खोलिकेँ बैसि रहितै, उपार्जनक संग-संग नाम-प्रतिष्ठा सभ भेट जैतै !
कनेक मिथिलाक संगीतिक परंपराक सम्बन्धमे सेहो सोचियौक. कि अपना सभक एहने परंपरा रहल अछि ? भाइ मिथिला भले सबदिनसँ सत्ताधारी लोकनिक द्वारा उपेक्षित रहल होय किंतु मिथिला संगीतक एकटा महत्वपूर्ण क्षेत्र सबदिनेसँ रहल अछि. गानक एकटा विशेष परम्परा एतय रहल अछि. मिथिलाक पनिचोभ , अमता, मधुबनी , पचगछिया संगीत घरानाक ख्याति सम्पूर्ण भारतभरिमे व्याप्त अछि. देशभरिकेँ लोक हिनका सभकेँ संगीतक क्षेत्रमे महत्वपूर्ण योगदान देनिहारमे नाम लैत छथि. ओतबे नहि कोकिल कवि विद्यापति, चन्दा झा, लालदास, किरणजी, ईशनाथ झा, मधूपजी, रवीन्द्र-महेन्द्र, चन्द्रमणि झा, सरसजी, धीरेन्द्र प्रेमर्शी जीक गीतसब सेहो सौंसे प्रसिद्ध छनि आ अहाँकेँ ई जानिकेँ आश्चर्य होयत जे हिनका सभक नाम मैथिली गीतक पर्याय से बनि चुकल अछि. लोक हिनक गीत सुनि-सुनि खूब आनन्दित से होयत अछि. अहाँ सबकेँ हिनका लोकनिसँ सीखबाक आवश्यकता अछि जे कोना हिनक गीतसब बिना कोनो तरहक अश्लीलता परोसने बिनु लोकप्रिय भ' गेल.
अहाँसबमे टैलेंट अछि एकर सकारात्मक उपयोग करबाक खगता अछि. तेँ अपन ऊर्जा नीक गीत लिखबामे खर्च करू. नीक काज करब तँ अपने नाम भ' जायत, ओहुना अदलाह काजसँ अरजल नाम कोनो काजक नहि रहैछ.
~बाल मुकुंद पाठक.


text:
Tuesday, September 4, 2012
अन्तिम क्षणमे- रवि मिश्र “भारद्वाज”,
रवि मिश्र “भारद्वाज”, पिता श्री पशुपति मिश्र, गाम- ननौर, जिला- मधुबनी।
अन्तिम क्षणमे
काल्हि किछु काल असगरेमे
हम केलौं अपनासँ किछु बात
पुछलौं अपनासँ बिना मतलबक
की ककरो तोहर छौ आस
कियो नै भेटल जे चाहितै, सुनितै
हमरासँ हमरा भाव-विभोर कऽ,
चाहलक तँ सभ कियो हमरा,
मुदा नै देखलक हमर आँखिक नोरकेँ
बेचैन भऽ कऽ कानए लागल
हमरेपर जखन हमर आँखि
हँसि कऽ लोक हमरा देखऽ लागल
ऐ उमरोमे एना
कि कियो देखावा कऽ सकै छै
हँसऽ लगलौं हमहूँ हुनका देखि कऽ
दुख अपन हँसीमे नुका कऽ
Posted by Gajendra at 8:36 AM
Labels: रवि मिश्र “भारद्वाज”
Subscribe to: Post Comments (Atom)


text:
नई दिल्ली। 28 दिसम्बर। आधार क' विभिन्न सरकारी सुविधा आओर पहचान पत्र सभसँ लिंक करबाक कानूनी लड़ाई जारी अछि आओर ऐहिकेँ निजताक अधिकार पर खतरा बताओल जे रहल अछि। एहि सभक बावजूद आधार सभसँ विश्वसनीय आइडी प्रूफ बनबाक लेल अग्रसर अछि। मिडिया मे पसारल जे रहल खबैर केर मुताविक आब फेसबुक सेहो नवा अकाउंट बनेबा काल मे यूजर सँ आधार केर मांग क' सकैत अछि।
फेसबुक एक एहेन फीचर टेस्ट क' रहल अछि, जाहिमे नवा अकाउंट बनेबाक लेल अपने क' आधार कार्ड पर लिखल नाम बताबे पड़त। प्राप्त खबैर केर मुताविक फेसबुक टीम कहने अछि कि नवा अकाउंट खोलै बला लोग सभकेँ एहेन नोटिफिकेशन नहि देखकर देत। फेसबुक क' जाहि यूजर्स पर संका होयत ई नोटिफिकेशन सिर्फ हुनका देखार देत। ई प्रक्रिया पूरा तरहे वैकल्पिक होयत।


text:
मधुर साँझक इ बाट तकैत कहुना कऽ जिनगी बीतैत रहल हमर।
पहिल निन्नक बनि कऽ सपना सदिखन इ आस टा टूटैत रहल हमर।
कछेरक नाव कोनो हमर हिस्सा मे कहाँ रहल कहियो कखनो,
सदिखन इ नाव जिनगीक अपने मँझधार मे डूबैत रहल हमर।
करेज हमर छलै झाँपल बरफ सँ, कियो कहाँ देखलक अंगोरा,
इ बासी रीत दुनियाक बुझि कऽ करेज नहुँ नहुँ सुनगैत रहल हमर।
रहै ए चान आकाश, कखनो उतरल कहाँ आंगन हमर देखू,
जखन देखलक छाहरि, चान मोन तँ ओकरे बूझैत रहल हमर।
अहाँ कहने छलौं जिनगीक निर्दय बाट मे संग रहब हमर यौ,
अहाँक गप हम बिसरलहुँ नहि, मोन रहि रहि ओ छूबैत रहल हमर।
मफाईलुन (ह्रस्व-दीर्घ-दीर्घ-दीर्घ) - ५ बेर प्रत्येक पाँति मे।


text:
अपन मिथिला ,भादौ , २ / नेपाल सरकार बाढ़ि आ धसान में परल पीड़ितसभके एक महिना तक प्रतिदिन जनहीँ ७० रुपैयाँके दर सहयोग उपलब्ध करबै के निर्णय केने अछि। गृहमन्त्री जनार्दन शर्मा शैनदिन से सहयोग रकम वितरण हेत जानकारी देने अछि। ‘संकटमें रहल पीडितके यकिन कके रकम हाथ मे देत । एहि से पीडित अपन खुसी खाना के समान खरिद कके खान सकै छै’, गृह मन्त्रालयमें शुक्रदिन आयोना केने पत्रकार सम्मेलनमें मन्त्री शर्मा कहलक।
बाढ़ि प्रभावित क्षेत्रमें पानिके सतह घटैत जारह से दुकान खुलकै सुरु भेल उल्लेख करैत शर्माले कहलक ‘पसल नै खुलल ठाम में खाद्य संस्थान जिल्ला जिल्लामें बिक्री–वितरण करत।’ ‘पहिले सेहो बाढ़ि आ धसान पीड़ित के ५० रुपैयाँ दै छेल। अखुन बढाके ७० केने अछि । एक गोटे से ई खर्च नै पुगत तैयो पूरा परिवारके पैसा जम्माकके पुगत उ कहलक।
बाढीपीडित उद्धार, राहत आ पुनःस्थापनाके के लेल प्रधानमन्त्री दैवीप्रकोप उद्धार कोषसे एक अर्ब रुपैयाँ निकासा भेल शर्मा जानकारी देने छेल।
गृहमन्त्री राहत वितरणमें एकद्वार प्रणाली लागू केने विषयमें अनावश्यक टिप्पणी भेलमें असन्तोष व्यक्त केने छेल। ‘सहयोग करै लेल ककरो नै रोकने छिय से जानकारी देने छेल। कत से आ के देलक से रेकर्ड राख सरकारके जानकारी दै लेल मात्र कहने छिय से कहलक। सिडिओके जानकारी दके कोभी राहत बाँइट सकै छिय, 'उ कहलक, ‘सरकारी रेकर्डमें एल राहत नै दोहर आ व्यवस्थित सेहो हेत ।’
उ कहलक आब बाँध आ तटबन्ध बाबी तब दीर्घकालीन सोच राख परत । ‘बनल तटबन्ध एक साल नै टिकल अछि, अबौँ खर्च भेल अछि । योजना अभावके कारण खर्च दुरुपयोग सेहो नै भेल अछि। कमो बाढ़ि एल तब दहा के लजाय छै’, उ आगु कहकल।
शर्मा कहलक कोसी, गण्डकी आ कर्णाली नदीके बाहिर घुसला नै दै के लेल बड़का जलाशययुक्त योजना बनाब परत कहने छेल । विपत्तिप भेलक बादः महामारी हेत तब मात्रै स्वास्थ्य टोली जाय प्रवृत्ति रोकैत सक्रियतासाथ टोली फिल्डमें जाय परत उ उल्लेख केने छेल ।
बाढ़ि धसान से ३० जिल्ला प्रभावित भेल आ अखुन तक १ सौ ३५ गोट के मृत्यु भचुकल अछि। ३५ गोटे हरारहल आ एक सौ ४१ गोटे घायल भेल अछि। बाढ़ि से ७९ हजार १ सौ घर पूरा क्षति भेल आ एक लाख ४ हजार चार सौ २५ घर में क्षति भएको गृह के सूचना में जानकारी अछि ।


text:
जामा मस्जिद, दिल्ली
जामा मस्जिदक निर्माण सन् १६५६ मे सम्राट शाहजहा द्वारा कएल गेल छल। ई पुरानी दिल्लीमे स्थित अछि। ई मस्जिद लाल आ सङ्रगमरक पत्थरसभ सँ बनाओल गेल अछि। लाल किला सँ ५०० मी. कऽ दूरी पर जामा मस्जिद स्थित अछि जे भारतक सबसँ बड़का मस्जिद छी। ई मस्जिदक निर्माण १६५० मे शाहजहा द्वारा शुरु कराओल गेल छल। एकरा बनऽमे ६ वर्ष समय आ १० लाख रु.लागल छल। बलुआ पत्थर आर उज्जर सङ्रगमर सँ निर्मित ई मस्जिदमे उत्तर आ दक्षिण द्वार सँ प्रवेश कएल जाऽ सकैत अछि। पूर्वी द्वार केवल शुक्रदिनक मात्र खुलैत अछि। एहीके सम्बधमे कहल जाइत अछि की सुल्तान एही द्वारक प्रयोग करैत छलाह। एकर प्रार्थना गृह खुब सुन्दर अछि। एहीमे एगारह मेहराब अछि जहीके बीच वला महराब अन्य सँ किछ बड़का अछि। एकर ऊपरमे बनल गुम्बदसभ कऽ उज्जर आर कारी सङ्रगमर सँ सजाओल गेल अछि जे निजामुद्दीन दरगाहऽक याद दिलाबैत अछि।
चित्र दीर्घा[सम्पादन करी]
-
-
-
-
-
-
-
-
-
-
-
-
-
Jama Masjid from old delhi.jpg
जामा मस्जिदक दृश्य पुरानी दिल्लीक गल्लीसँ
जामा मस्जिदक इमामसभ[सम्पादन करी]
- शाह इस्माइल शहीद
- सैयद अब्दुल्लह बुखारी
- सैयद अहमद बुखारी
- (सैयद शाबान बुखारी) , १४ (१४हम) इमाम (२२ नवम्बर २०१४ ) कऽ बनाओल गेल छल /
एहो सभ देखी[सम्पादन करी]
जामा मस्जिद, दिल्लीक सम्बन्धमे विकिपिडियाक भातृ योजनासभमे ताकी:
बाह्य जडीसभ[सम्पादन करी]
- Pictures of the Jama Masjid in Delhi
- Jama Masjid
- en:Flickr।फ्लिकर: Photos tagged with "jamamasjid"
- Satellite picture by Google Maps
सन्दर्भ सामग्रीसभ[सम्पादन करी]
- Jama Masjid (Delhi)page at India Image, the Government of India Information portal.
- Jama Masjid, Delhi page at India Profile, a travel information site.
- "Saudi offer to fix Delhi mosque" (BBC) accessed January 5
- http://news.google.com/newspapersid=u_MNAAAAIBAJ&sjid=RHkDAAAAIBAJ&pg=4765,1141957&dq=jama+masjid+largest+mosque


text:
मिथिला स्टुडेन्ट युनियन नेपालकक साखा सप्तरी एकाइ गठन
स्थानीय तहमे मातृभाषा मैथिलीके कामकाजी भाषा बनेबा लेल युवा सक्रियताके आवश्यकता रहल कार्यक्रमक प्रमुख अतिथि बतौतलक।
मैथिली भाषा, साहित्य - कलाके विकासेे युवासभहक सक्रियतामे सदिखन सङ्ग देबाक प्रतिवधता जनौलक।
उक्त कार्यक्रममे शाखा कार्य समिति आ सल्लाहकार समिति गठनके घोषणा भेल । जाहिमे अध्यक्ष - मो. हसन राजा उपाध्यक्ष-आरती साह,
सचिव-सत्यनारायण पंडित , सह सचिव - मुकेश कुमार चौधरी कोषाध्यक्ष चन्दा साह
समितिमे रबि शर्मा, राजेश मंडल, नेहा राउत, विजय राम, राजकुमार यादव आ सञ्जय मण्डल चयन कएलक अछि । समितिक सल्लाहकारमे माधव कुमार , देबेन्द्र झा, महेश मेहता आ राजेन्द्र मिश्र छथि। कार्यक्रमके बीच बीचमे विभिन्न मैथिली गीत सुना सभहभागिके मोन जीतबा लए तेजु मैथिल सफल भेल ।सयुनियनके सचिव गजेन्द्र गजुरद्वारा सञ्चालित कार्यक्रममे मिथिला स्टुडेन्ट युनियन केन्द्रिय अध्यक्ष हृदयनारायण यादव, पूर्व अध्यक्ष दिनेश रसिया, कोषाध्यक्ष गायत्री सिंह, गायक तेजु मैथिल, हिरा महतो, रामनारायण साह, बिराटनगर एकाइ समितीके सचिव शिवम मिश्रा आ माधव कुमार , मिथिला साहित्य- कला प्रतिष्ठानके प्रतिनिधि श्रीराम मण्डल ‘भरोसी’, शिक्षक/कलाकार महेश महतो, स्थानिय युवा , वुधिजिवी तथा स्कुलक विद्यार्थी सेहो उक्त अन्तर क्रियामे व्यतिमन्तव्य व्यक्त केलक ।


text:
मिथिला प्रकृतिपूजक संस्कृति रहल अछि। ई इलाका शाक्त साम्प्रादाय क इलाका रहल अछि। जे साम्प्रदाय सबसे पहिने महिलाक महत्व कए चिन्हलक आओर उपासना क अधिकार टा नहि बल्कि पुरोहित क काज मे सेहो महिला क सहभागिता शामिल केलक । सनातन हो, बौद्ध हो वा फेर जैन, मिथिलाक महिला सब ठाम अपन एकटा खास महत्व रखैत छथि। हम आम तौर पर सीता, गार्गी, आओर मैत्री क चर्च करैत छलहूँ, मुदा ठेरिका, मल्लिनाथा आओर बौद्ध धर्म वा जैन धर्म मे मिथिलानी कए नजरअंदाज कए दैत छी। एना नहि अछि, जैन धर्मांवली क 19म तीर्थंकर मिथिला क बेटी छलीह। बौद्ध धर्म मे सेहो मिथिलाक कईकटा बेटी अपन महत्वपूर्ण जगह बनेलीह। जतय धरि सनातन धर्म क सवाल अछि न्याय, धर्म आ साहित्य आदि विषय पर मिथिलाक बेटी क अपन एकटा अलग नजरिया हमेशा देखबा लेल भेटैत अछि । मिथिलाक राजनीतिक वजूद मे सेहो मिथिलानी क योगदान महत्वपूर्ण अछि। एक स बेसी बेर महिलानी मिथिला क सिंहासन पर बैसि चुकल छथि। इसमाद मिथिलाक महिला पर एकटा पूरा श्रृंखला अहाँक सोझा राखय जा रहल अछि। एक माह धरि हम अहाँ कए मिथिलाक ओ तमाम महिला क संबंध मे बतायब जे धर्म, राजनीति आओर समाज क निर्माण, विकास मे महत्वपूर्ण भूमिका निभौने छथि। हम ओ महिला क बारे मे अहाँ कए जानकारी देब जे नहि खाली मिथिला बल्कि विश्व स्तर पर अपन नाम स्थापित केलथि आओर धार्मिक, सामाजिक और राजनीतिक दिशा कए नब ठेकान देलथि।प्रस्तुत अछि एहि इसमाद क शोध संपादक सुनील कुमार झाक एहि श्रृंखला क खास प्रस्तुति। ई जे एकटा मिथिलानी छलीह – समदिया
सुलभा
राजऋषी प्रधान क वंशज आओर एकटा प्रभावशाली ब्रह्मवादिनी, सुलभा कए तर्कशास्त्र मे पांडित्य हासिल छल । मिथिला क भूमि कए अपन रचना स सुलभा बड्ड समृद्ध केने छलीह । सुलभा वेद, वेदांग, इतिहास, गणित, धर्मसूत्र, तर्कशास्त्र, मिमाँसा, वेदांत आओर साहित्य मे महारथ हासिल केने छलीह । सुलभा कए वेदक आलावा वैदिक बली क समस्या स जुड़ल “पूर्वमिमांसा” जेहन कठिन विधा मे सेहो विद्वता हासिल छल । एहन कैकटा प्रमाण अछि जे ई साबित करैत अछि जे सुलभा तैराकी, भिन्न प्रकारक खेल, नाटक, खिलौना बनेबा क कला, चित्रकला, संगीत आओर नृत्य आदि कला मे सेहो रूचि रखैत छलीह ।
उल्लेखनीय अछि जे मिथिला क तत्कालीन शिक्षा व्यवस्था मे छात्रा कए दूटा वर्ण मे बांटल गेल छल । पहिल वर्ण छल ब्रह्मवादिनी आओर दोसर साध्योवधु । सुलभा ब्रह्मचर्य क पालन कए शिक्षा ग्रहण करनिहार छात्रा मे सबसे प्रमुख ब्रह्मवादिनी कहलेथि । ब्रह्मवादिनी सुलभा सेहो अन्य छात्रा जेंका शिक्षा पूरा हेबाक बाद अपन सर्वस्व सहित अपन पति कए समर्पित भए गेल छलीह । साध्योवधु, ओहि छात्रा क नाम देल गेल जे अपन शिक्षा पंद्रह-सोलह सालक उम्र धरि जारी रखैत छलीह । एहन छात्र अपनी नौ सालक सघन शिक्षा क बाद समाजक प्रति अपन कर्तव्य निर्वहन क लेल तैयार रहैत छलीह । विवाह क उपरांत सेहो वैदिक मंत्राचार मे निपुण ई छात्र विद्वान पुरुष क संग दुनू समय क प्रार्थना मे सम्मिलित होएत छलीह । एहि सब स विलग ब्रह्मचारिणी सुलभा वैदिक मंत्राचार मे निपुण छलीह, प्रार्थना मे भाग लैत छलीह आओर मिथिलाक राज काज मे सेहो महती भूमिका निभाबैत छलीह । एहि सभटा बातक प्रमाण ग्रंथ मे मौजूद अछि ।


text:
पटना। 06 जनवरी। प्रकाशोत्सव केर मौक़ा पर एक दिस जते प्रधानमंत्री नरेंद्र मोदी आर बिहार के मुख्यमंत्री नीतीश कुमार के बीच गीला - शिकवा दूर होयबाक बात कहल जे रहल अछि। ओतहि सोदर दिस गिरिराज सिंह अप्पन चिर परिचित अंदाज मे नीतीश कुमार पर हमला केलन्हि अछि।
ओ अप्पन एक टटका बयान मे कहलनि कि नीतीश कुमार प्रधानमंत्री मानबाक चाहत मे बिहार केर विकास रोकलन्हि। आगा गिरिराज कहलनि कि NDA मे पीएम पद केर कुनु वैकेंसी नहि अछि।
केंद्रीय मंत्री गिरिराज सिंह हमला जारी राखैत कहलनि कि जदयू क' बीजेपी नही निकाललन्हि बल्कि जदयू बीजेपी क' निकाललन्हि। ई सिर्फ नीतीश कुमार केर महत्वाकांक्षाक कारण कायल गेल छल। हुनका प्रधानमंत्री बनबाक चाहत छलैन्ह। एहि चाहत मे ओ बिहार के विकास मे बाधा उत्पन्न केलन्हि।


text:
नई दिल्ली । भारत मे शिक्षा क स्वर्ण युग क गवाह रहल नालंदा क गौरव फेर स लौटबाक समय आबि गेल अछि। एहि काज मे भारत नहि, दुनिया क दोसर देश सेहो संग द रहल अछि। भारतीय संसद नालंदा विश्वविद्यालय कए पुनर्स्थापित करबाक भगिरथी प्रयास कए अमलीजामा पहिरेबाक लेल एक डेग बढा देलक अछि। शनिदिन राज्यसभा एहि ऐतिहासिक विधेयक कए मंजूरी द देलक। अगिला हफ्ता लोकसभा स सेहो इ विधेयक पास भ जेबाक चाही।
राज्यसभा मे नालंदा विश्वविद्यालय विधेयक, 2010 पर भेल चर्चा मे शामिल विभिन्न दल क सदस्य उम्मीद जतेलथि जे इ विश्वविद्यालय भारतीय मूल्य कए एक बेर फेर शिखर पर पहुंचाउत। अंतरराष्ट्रीय स्तर पर ओ फेर वैह पहचान हासिल करत, जइसन प्राचीनकाल मे छल। चर्चा क शुरुआत करैत भाजपा क बाल आप्टे कहला जे अंतरराष्ट्रीय स्तर क एहि विश्वविद्यालय क पूरा जोर ज्ञान, चरित्र, शील आ व्यवहार पर केंद्रित हेबाक चाही। ओ सुझाव देलथि जे एकर पाठ्यक्रम देश क संस्कृति कए ध्यान मे राखिकए तैयार कैल जाए।
कांग्रेस क डॉ. कर्ण सिंह कहला जे इ विधेयक विदेश मंत्रालय दिस स आनल गेल अछि, जाहि स प्रतीत होइत अछि जे इ अंतरराष्ट्रीय स्तर पर स्थापित भ रहल अछि। लिहाजा आब यदि एकरा अंतरराष्ट्रीय स्तर क बनाउल जा रहल अछि त इ वाकई ओहने हेबाक चाही । भवन एहन हेबाक चाही जाहि स ओहि कालक भान हुए आ ओहि समय क संस्कृति आ समृद्धि परिलक्षित हुए। किया कि पांचम सदी मे विक्रमशिला, तक्षशिला आओर नालंदा विश्वविद्यालय शिक्षा क पैघ केंद्र छल। ओहि समय नालंदा मे 10 हजार विद्यार्थी छलथि। जाहि मे अफगानिस्तान, बुखारा, इंडोनेशिया समेत अन्य देश क दू हजार शिक्षार्थी आ शिक्षक छलाह।
सपा क मोहन सिंह एहि विश्वविद्यालय मे सबटा पुरान लिपि कए संग्रहीत करबाक सुझाव देलथि। बसपा क प्रमोद कुरील दाखिला आ शिक्षक क नौकरी मे अनुसूचित जाति, जनजाति कए आरक्षण क पैरवी केलथि।
लोजपा क रामविलास पासवान आशंका जतेलाह जे कहीं एहि विश्वविद्यालय क प्रबंधन मे आईएएस आ आईएफएस क नियंत्रण न भ जाए। ओ सतर्क केलथि जे विश्वविद्यालय प्रबंधन मे बौद्ध कए सेहो प्रतिनिधित्व भेटबाक चाही। जदयू क एनके सिंह विभिन्न देश क साहित्य कए सेहो एकर पाठ्यक्रम मे शामिल करबाक सुझाव देलथि। राजद क रामकृपाल यादव आ राजनीति प्रसाद सेहो विधेयक क समर्थन केलथि।
चर्चा क बाद विदेश राज्य मंत्री परनीत कौर कहलथि जे अंतरराष्ट्रीय स्तर क इ विश्वविद्यालय 16 देश क सहयोग स बनत आ एहि मे अंतरराष्ट्रीय संबंध, प्रबंधन, इतिहास, भाषा आ पर्यावरण क अलावा कईटा दोसर विषय सेहो पढाउल जाइत। ओ कहलथि जे सिंगापुर सरकार 50 लाख डॉलर क सहयोग द रहल अछि। एहि स जुडल मामला कए देखबा लेल विदेश मंत्रालय मे एकटा संयुक्त सचिव स्तर क अधिकारी कए जिम्मेदारी देल जाएत। जतए धरि भवन क डिजाइन क सवाल अछि त ओ अंतरराष्ट्रीय स्तर स मंगाउल गेल डिजाइन मे स तय कैल जाएत। बाद मे सदस्य विधेयक कए ध्वनिमत स पारित करि देलथि। एहि चर्चाक खास गप इ रहल जे विधेयक पास भेलाक बाद उपसभापति कहलथि जे राज्य सभाक इतिहास मे बहुत कम विषय पर एहन गंभीर चर्चा भेल अछि, ताहि लेल आजुक इ चर्चा खास रहल आ समयक ज्ञान नहि रहल ताहि लेल निर्धारित समय स किछु काल बेसी चर्चा भ गेल।
नालंदा स फेर बहत ज्ञान गंगा
नई दिल्ली । भारत मे शिक्षा क स्वर्ण युग क गवाह रहल नालंदा क गौरव फेर स लौटबाक समय आबि गेल अछि। एहि काज मे भारत नहि, दुनिया क दोसर देश सेहो संग द रहल अछि। भारतीय संसद नालंदा विश्वविद्यालय कए पुनर्स्थापित करबाक भगिरथी प्रयास कए अमलीजामा पहिरेबाक लेल एक डेग बढा देलक अछि। शनिदिन राज्यसभा एहि ऐतिहासिक विधेयक कए मंजूरी द देलक। अगिला हफ्ता लोकसभा स सेहो इ विधेयक पास भ जेबाक चाही।


text:
गया स काठमांडू लेल बस सेवा 3 स
समदिया
पटना। जानकी नवमी क अवसर पर बिहार आ नेपालक बीच बस सेवा शुरु भ रहल अछि। गया स काठमांडू भाया पटना मार्ग पर कुल दस टा बस कए परमिट भेटल अछि। एहि सेवा कए शुरु भेला स धार्मिक पर्यटन कए मजबूती भेटत। गया, पटना, जनकपुर आ काठमांडूक बीच बस सेवा पहिल बेर शुरु भ रहल अछि। 3 मई स इ बस सब चलत। एहि बसक टिकट राज्य पथ परिवहन निगम क बस अड्डा पर भेटत। इ बस गया, पटना, हाजीपुर, मुजफ्फरपुर, मोतिहारी, रक्सौल स बॉर्डर पार क जनकपुर आ काठमांडू पहुंचत। किराया ओना एखन धरि तय नहि भेल अछि मुदा परिवहन विभाग क सचिव संजय अग्रवाल कहला जे उचित होएत आ इ बस पीपीपी मोड़ पर चलत। उल्लेखनीय अछि जे बिहार सरकार सीतामढी स जनकपुर तक सीधा सडक सेहो बना रहल अछि। रेलवे सेहो जयनगर स जनकपुरक बीच रेलखंड क आमान परिवर्तन एहि सालक अंत तक पूरा क लेत। एहि प्रकार स बिहार आ नेपालक बीच रोटी आ बेटीक जे संबंध अछि ओ आओर मजगूत होएत।


text:
Wednesday, 20 December 2017
फेसबुक केर चक्कर (मैथिली खिस्सा) - "Facebook ker chakkar" (Maithili Kahani)
कुशल जी, नोयडा के एकटा बहुराष्ट्रीय कंपनी में मैनेजर छलाह। जहिना नाम कुशल तहिना ओ अपन पेशा आ बेक्तिगत जिनगी के सब कार्य में कुशल छलाह। समाजिकता सेहो छलैन्ह आ समाज सं जुड়ल रह के शौख सेहो। महानगरिय जिनगी के एकटा साईड इफ़ेक्ट इ अछि जे एतुका जिनगी के भागाभागी में अहां नहियो चाहैत समाज से कटि जायत छि!
आधुनिक काल में मनुक्खक जिनगीशैली मे तकनिकि के बड्ड योगदान अछि। एहि क्रम में तकनिकि, भागादौरी में व्यस्त मनुख के समाज सं जोडै में सेहो मददगार साबित भऽ रहल अछि । जतय एक तरफ़ नेता से लऽ के अभिनेता सब भरि दिन ट्वीटर पर टिटियाइत रहै अछि ओतै आनो आन लोक सभ फ़ेसबुक आ व्हाट्सएप के मदैद स अपन बिछुड়ल समाज-समांग आ संगी सब स̐ जुडल रह के नया प्रयोग में लागल छैथ। एहन लोक में कुशलजी के नाम अग्रणी श्रेणी मे राखल जा सकै अछि कियेक त हुनका फ़ेसबुकिया कीडा় खुब कटलकैन अछि। दिन भरि में देखल जाय त २४ घंटा में ओ १८ घंटा त निश्चिते फ़ेसबुक पर ओनलाईन भेट जेताह। नाना प्रकार के पोस्ट करैत रहताह – राजनीति स ल के समाज तक आ फ़ूल-पत्ति से ल के जंगल-झाड तक । हुनका अंदर दिनोदिन ई फ़ेसबुकिया कीडा के संक्रमण बढैत जा रहल छलैन्ह जेकर परिणाम ई भेल छल जे हुनकर कनियाँ के आब ई आदैत से किछु असोकर्ज जेना होमय लागल छल । दोसर गप्प जे ई किछु समाजिक आ क्षेत्रिय समस्या पर सेहो अपन प्रतिक्रिया ठांय पर ठांय दैत छलाह, जे किछु गोटे के अनसोहाँत बुझना जाय छल। ऐ बातक शिकायत सेहो इनबोक्स में खूब भेटय छलैन्ह । चलु जे से मुदा दोसर गप्प के गैण बुझि पहिल गप्प के प्रमुख मानल जाय।
अहिना एक दिन घर में ऐ फ़ेसबुकिया रोग के ल के खुब महाभारत मचल। कनियाँ हिनका खुब सुनौली। विवाह स ल के आई धरि के जतेक उपराग छल सभटा मोन पारि पारि के ओय सभसं कनियाँ हिनका पुन: अलंक्रित केलिह।
उपरागक एहन दमसगर डोज स कुशलजी के मोन अजीर्णता के शिकार भ गेल। हुनका अतेक रास गप्प पचलैन नै। ओ अपन मोबाईल में से फ़ेसबुक के अनइंस्टल करै के कठोर फ़ैसला लेलाह। हुनका लेल ई फ़ैसला लेनाई नोटबंदी के फ़ैसला से कम कठोर नै छल मुदा जेना सरकार के नोटबंदी में देश कऽ हित बुझना गेल छल तहिना हिनको अखुनका परिस्थिति में फ़ेसबुक बंदी में अपन हित बुझना गेल छल । तथापि फ़ेसबुकिया कीडा় के असर अतेक जल्दि कोना जा सकै छल से ओ फ़टाफ़ट अपन मोबाईल निकाललाह आ लगलाह अपन फ़ेसबुक स्टेसस अपडेट में – "पब्लिकक भारी डिमांड पर हम काल्हि सौं फ़ेसबुक छोडि रहल छी, ताहि लेल जिनका जे किछु कहबा-सुनबा के होइन से आई अधरतिया धरि कहि सकै छी ! "
तकरा बाद त अधरतिया तक पोस्टऽक जेना ’बाढि’ आबि गेल होय। आ तहिना ’गिदरऽक हुआ-हुआ’ जेना ओय पोस्ट सभ पर कमेंटऽक हुलकार होमय लागल छल। जौं जौं समय बितल जाय छल कुशल जी के मोन कोना दैन करय लागल छल । मुदा एहि बेर फ़ेसबुक बंद करय के प्रण ओ कदाचित भीष्म पितामह के साक्षी मानि के लेने छलाह आ कि कनियाँ के शब्द वाण हुनका तहिना घायल केने छलैन जेना अर्जुन के वाण कुरुक्षेत्र में भीष्म पितामह के । परिणाम ई भेल जे अंतत: ओ फ़ेसबुक बंद क देलाह।
मुदा ककरो एने-गेने की जिनगी क चक्र रूकल अछि! एहिना फ़ेसबुको के चक्र हिनका अनुपस्थितियों में अपन गति से चलिते रहल। यद्यपि किछु निकटवर्ती सर-समांग सब से वाया व्हाट्सएप विमर्श क सिलसिला चालुए छल।
ऐ घटना के किछु दिन बितल हैत की एक दिन कुशलजी के एकटा फ़ोन आयल। ’हेल्लो!’
"हें..हें…हें…मनेजर साहब यौ….नमस्कार"
"नमस्कार। अहां के?" प्रतिउत्तर में कुशल जी बजलाह।
" हें..हें…हें…नै चिन्हलौं? आह! चिन्ह्बो कोना के करब, पहिने कतौ भेंट भेल हैब तखन की ने। हम अहांक फ़ेसबंधु छी। नाम अछि पुष्पेन्द्रनाथ चौधरी। पुष्पेन्द्रनाथक अर्थ भेल पुष्प क राजा अर्थात कमल आ हुनकर नाथ अर्थात कमलपति भगवान विष्णु । हें..हें…हें…" अपन साहित्यिक परिचय दैत ओ फ़ेर स̐ बलह̐सी ह̐सय लगलाह ।
कुशलजी किछु याद करबाक चेष्टा करैत फ़ेर बजलाह "ओह। अच्छा। कहु की समाचार।"
" हें..हें…हें… हमहु अत्तै सोनीपत में रहै छी। अहाँक फ़ेसबुक पोस्ट सब स̐ बहुत प्रभावित छी। समाज में अहाँ सन लोक सब के बड्ड आवश्यकता अछि। अतएव अहाँके फ़ेसबुक छोड়ला से हम बहुत दुखित छी। अहाँ के अंतिम पोस्ट सब हम देखने छलहु । हम जनैत छी जे अहाँक बात सब किछु गोटे के लोंगिया मिर्चाई सन लगै छलैन । आ एहने लोक सब के धमकी के कारणे अहाँ फ़ेसबुक छोड়लहु अछि। मुदा जहिया तक हमरा सन लोक जीवित अछि अहाँ के डराय के कोनो आवश्यकता नै अछि। एहि संबंध में हम अहाँ से भेंट क के विमर्श करै चाहै छि। बड्ड तिकरम से अहाँ के नंबर उपलब्ध भेल अछि। आई हम नोयडा आबि रहल छि आ अहाँ से भेंट करै के अभिलाषी छी ।"
"मुदा हम आफ़िस क काज में कनि व्यस्त छी" कुशल जी बजलाह
"आहि आहि आहि। बस किछु मिनट के भेंट चाहै छी। हम बस एक घंटा में पहुँच रहल छी।" ई बजैत उत्तर के प्रतिक्षा केने बिना ओम्हर से फ़ोन राखि देल गेल ।
फ़ोन राखि के कुशलजी पुन: अपन कार्य में व्यस्त भ गेलाह। करीब डेढ घंटा के बाद रिसेप्शन से फ़ोन आयल "सर कोई पुष्पेंद्रनाथ चौधरी आपसे मिलने आए हैं ।"
"ठीक है भेज दो" कहि कुशलजी फ़ेर अपन काज में व्यस्त भ गेल छलाह।
दू मिनट बाद अर्दली एकटा थुलथुल काय व्यक्ति के संग नेने हाजिर भेल। उजरा धोती, ताहि पर से घाम में लभरायल सिल्क के कुर्ता, लंबा टा चानन केने ई व्यक्तित्व भीडो में आराम स̐ चिन्ह में आबि सकै छैथ से इ कियौ मैथिल थिकाह।
"आउ बैसु" अतिथि के स्वागत करैत कुशलजी बजलाह।
आह मैनेजर साहेब आइ अहाँ स भेट भेने हमर जिनगी धन्य भ गेल। कहिया से नियारने छलहु, आइ जा के अहा पकड় में एलहु अछि। अच्छा से सब जाय दिय, पहिने ई बताउ जे अहाँ फ़ेसबुक किये छोडलहु अछि? अहाँके भाषा बचाउ आन्दोलन बला किछ कहलक अछि आ कि शिथिला राज्य बला धमकेलक अछि, आ कि शिथिला हुरदंगिया सेना बला सब घुरकेलक अछि? अहाँ बस एक बेर नाँ लिय बाँकि हम देख लेब। हम सभटा बुझै छि एकर सब के खेल-बेल। यौ महराज हमहु बीस बरख स एम्हरे रहै छी आ दिल्ली के गोट-गोट कालोनी सब जै में मैथिल-बिहारी सब बसल अछि,में पैठ बनौने छि। इलाका के छा̐टल बदमाश सब हमरा ना̐ से धोती…धोती त खैर पहिरैत नै जाय अछी धरि पैजामा में लघी क दैत अछि। एहि प्रकारे चौधरी जी आधा-पौना घंटा तक खूब हवा-बिहारि देलखिन ।
जखन हवा-बिहारि के क्रम किछु रुकले तखन गप्पक दिशा मोड़ैत चौधरीजी बजलाह: “हें..हें…हें… अहां भोजन त कैये नेने हैबैक?”
आब चरबजिया बेरा में एहन प्रश्न के की उत्तर देल जाय! अस्तु कुशलजी एहि प्रश्नक उत्तर एकटा प्रश्ने से देलाह "कि अहां भोजन नै केने छी की?"
"आह। हम त घरे सं भोजन क के विदा भेल रही। आब त जे हतै से नस्ते-पानी हेतै की। हमर घरनी त जलखै संगे बांन्है छलखिन । मुदा हम मना करैत कहलियैन जे मनेजर साहेब बिना नस्ता करेने मानथिन्ह थोरेक ने। से अनेरहे हमरा ई सब फ़ेर घुरा क नेने आबय परत।"
चौधरी जी के आशय बुझ में कुशलजी के कोनो भांगट नै रहैन। तथापि ओ मोने मोन किछ राहत अनुभव करैत सोचय लगलाह जे हाथ एहिना टाईट अछि, एहन में यदि जलखै भरि कराक हिनका स̐ पिंड छूटै त सौदा महरग नै अछि।
एहि निर्णय पर पहुँचैत ओ चौधरीजी से बजलाह। जे चलु तखन किछु जलपाने क लेल जाय। हुनका संग नेने कुशलजी बगल क एकटा रेस्टोरेंट में पहुँचलाह।
ओतय बैरा के बजाय ओकरा दू टा सिंहारा, दू टा लालमोहन आ दू टा चाह क आर्डर दैते छलाह आ की चौधरी जी बीच में कूदैत बजलाह " इह! एकटा जमाना छल जे एक प्लेट सिंहारा माने दू टा सिंहारा बुझल जाय छल। आ ताहि पर से उप्पर से परसन जतेक लेल जाए तकर हिसाब नै। आ आब त एकटा सिंहारा के फ़ैशल आयल अछि। जे कहु, हमरा सन लोक के त एकटा सिंहारा से मोन छुछुआएले रहि जाय अछि। आ लालमोहन के की पुछल जाए। बरियाति सब में त गिनती के कोनो हिसाबे नै रहै छल। खौकार सब के बाजी लागय त सै, डेढ सै, दू सै टिका दैत छल। मुदा आबक जुग के की कही!"
ई बजैत ओ बैरा के चारि टा सिंहारा, २० टा लालमोहन आ दू कप चाह क आर्डर क देलखिन, आ व्यापार कुशल बैरा सेहो कुशलजी द्वारा कोनो संशोधन के इंतजार केने बिना आर्डर ल के निकलि गेल। पाँच मिनट बाद हिनकर सभक मेज पर सिंहारा आ लालमोहन के पथार लागि गेल छल।
कुशल जी नहु नहु चम्मच काँटा स तोरि तोरि सिन्हारा आ लालमोहन खाय लगलाह आ ओम्हर चौधरीजी बुलेट क गति से सिन्हारा आ लालमोहन के सद्गति देबय लगलाह। जा कुशलजी संग दैत २ टा सिन्हारा आ २ टा लालमोहन खेलथिन्ह टा बचलाहा सबटा माल चौधरीजी के पेट में अपन जगह पाबि गेल छल। चाह क अंतिम चुस्की लैत चौधरीजी बजलाह "ईह! इ नास्ता की भेल बुझू जे भोजन भ गेल।"
"बेस तखन आज्ञा देल जाउ।" बैरा के बिल के बदला में पांच सौ के नोट पकराबैत कुशल जी बजलाह।
"हें.. हें ..हें ... हें आब त अपने घरे निकलबै की ने। हम सोचै छलहुँ जे एतेक दूर आयल छी आ आई संजोग बनल अछि त भौजियो से एकरत्ती भेंट भैये जैतै त ...हें.. हें ..हें ... हें।" इ बजैत चौधरीजी फेर सं बलहँसी हँसय लगलाह। आब ऐ ढिठाई पर कुशलजी की कहि सकै छलाह! तिरहुत्ताम के रक्ष रखैत मौन स्वीकृत्ति दैत चौधरी जी के संग क लेलैथ आ गाड़ी में बैस घरक बाट धेलाह।
घर पहुंचला पर चौधरीजी कुशलजी के कनियाँ 'चँदा दाई' आ बुतरू सब के बीच रैम गेलाह आ तुरत्ते हुनका बीच में अपन वाक्-कुशलता के धाक जमा देलखिन।
गप्प-सप्प एम्हर आम्हार से होयत माँछ क गप्प पर पहुँचल। चौधरीजी बजलाह "ईह! अहाँक बगले में त छलेरा गाँव में बड़का मछहट्टा लगै अछि. बड़का-बड़का जिबैत रहु भेटै छै. चलु घुरि क अबैछि।" ई बजैत ओ कुशल जी के हाथ धेने बाहर जाय के उपक्रम करय लगलाह।
आब आगाँ के खिस्सा अहाँ अपनहुँ सोची सकै छि। अस्तु रात्रि पहर दिवगर माँछ-भात-दही-पापड के भोजन भेलै। भोरे कुशलजी के छए बजे से एकटा मीटिंग छल बिदेशी क्लाइंट संगे वीडियो कांफ्रेंसिंग पर। ओ पँचबज्जी भोरे ऑफिस निकली गेलाह आ एम्हर चौधरी जी आठ बजे तक चद्दर तानि क फोंफ कटैत रहलाह।
उठला पर चाह-चुक्का संगे फेर सं दमसगर नस्तो भेलै। चलै काल ओ कुशलजी के कनियाँ के कल जोरि के क्षमायाचना के भांगट पसारैत बजलाह "हें ..हें...हें... भौजी तखन आब आज्ञा देल जाउ। हमारा कारणे जे अहाँ सब के कष्ट भेल होयत तकरा लेल क्षमाप्रार्थी छि हें ..हें...हें..."
"नै नै ऐ में कष्ट के कोन गप्प छै। अतिथि सत्कार त हमर सबहक परम कर्तव्य थीक" ई बाजि चँदा दाई हिनका जेबाक आशा में केबार लग ठाढ़ भ गेल छलीह मुदा चौधरीजी एक बेर फेर किछु संकोच करैत आ बलहँसी हँसैत बजलाह "हें ..हें...हें...जै काज से नोयडा आयल रही तै में किछु पाई के खगता भ गेल। मैनेजर साहब अपनहि रहितैथ तखन त किछु बाते नै रहितै जतेक कहतियन पुराइये दितथिन मुदा ओ त भोरे भोर मीटिंग के लेल निकली गेल छैथ। से दूओ हजार टका जौं भ जैतै त ...."
चँदा दाई किछु धकमकाइत चौधरी जी के हाथ में एकटा दू हजरिया के नोट थम्हा देलीह।
सांझ में कुशलजी जखन आफिस से घुरलाह त चँदा दाई हिनका हाथ से मोबाइल छीन किछ करै लगलीह। कुशलजी के भेलैन जे हौब्बा! आब कोन काण्ड भ गेलै। कनिके काल में कनियाँ हिनका हाथ में मोबाइल दैत बजलीह "लिय अहाँक मोबाइल में फेसबुक इंस्टॉल क देलौं अछि ... आब अहि पर करैत रहु सोशल नेटवर्किंग।"
इति श्री !
Subscribe to: Post Comments (Atom)


text:
गार्मीण सभ बतौलन्हि कि पदाधिकारि एवं पुल निर्माण करै बला ठेकेदार, अभियंता सभक शिथिलता केर कारण आयधरि पहुंच पथ केर निर्माण नहि भेल अछि। ग्रामीण सभक कहब छैन्ह कि ओ सभ एहि संबंध मे कैको दफा सांसद व विधायक क' आवेदन द' पहुंच पथ केर निर्माण केर मांग केलन्हि। लेकिन ओहो सभ एहि दिस ध्यान नहि देलन्हि। ग्रामीण सभक कहब छैन्ह कि पहुंच पथ केर निर्माण नहि कराओल गेल तेँ ओ सभ अनुमंडल कार्यालय पर आमरण अनशन करता।
एसडीओ अमित कुमार कहला कि उक्त पुल के पहुंच पथक संबंध मे हुनका कुनु तरहक जानकारी नहि छैन्ह। ओ मामले केर तहकीकात करौता। ओहिक बाद कानूनी कार्रवाई होयत।
विधायक सुनील चौधरी के एहि संबंध मे कहब छैन्ह कि बेनीपुर के एसडीओ से पूरा मामला केर जांच कराओल जायत। संगहि संबंधित विभाग केर अभियंता एवं जिलाधिकारी सभ से बात कायल जायत।


text:
एहने हाल थाना चौक से स्टेशन होयत बस स्टैंड तक जायबला मुख्य सड़क के अछि। ऐता सेहो हर दुइ डेग पर कूड़ा-करकट केर अंबार लागल अछि। शहर के प्रमुख मंडी गिलेशन बाजार तेँ मानु नरक म' तब्दील भ' गेल अछि। जाहि दिस नहिते जिला प्रशासन केर नज़र जे रहल अछि नहिये नगर परिषद प्रशासनके। सफाई अभियानक लेल तरह-तरह के कार्यक्रम सरकार द्वारा चलाओल जे रहल अछि, जाहि पर भारी भरकम खर्च सेहो कायल जे रहल अछि। लेकिन मधुबनी शहर के साथ ई दुर्भाग्य अछिकि एता नहि तेँ जल निकासी लेल नाला केर व्यवस्था अछि आर नहिये अतिक्रमण रोकबाक लेल कहियो कुनू पहल भेल अछि।
सफाई केर नाम पर या कचरा हटेबाक नाम पर हर माह नगर परिसद के लाखों टाका खर्च भ' रहल अछि, मुदा नतीजा ई अछि कि शहर के कुनु भी भाग मे गंदगी के कारण लोग ठाढ़ भ' बात नहि क' सकैत अछि। एहि बाबत नगर परिषद के कार्यपालक पदाधिकारी जटाशंकर झा केर कहब छैन्ह कि नगर परिषद छेत्र केर सफाई लेल लगातार प्रयास कायल जे रहल अछि आर आगुवो जारी रहत।